c: text/html

text:
Libandla la Jesu lelicobo
Libandla lelibitwa ngekutsi yi True Jesus Church Libandla lelitimele lelasungulwa e Beijing, eveni lase Shayina ngemnyaka wanga 1917. Lamuhla lelibandla linemalunga landlulako ku 1.5 million (sigidzi nahhafu)emaveni langemashumi lamane nesihlanu (45) etichingini letisitfupha. Lelibandla liyincenye yenkolelo yebu Khristu ye Phentekhosti leyasungulwa eminyakeni leyendlulako enkulungwaneni. Kusukela ngemnyaka wa 1997, lelibandla lasungulwa e Ningizimu Afrika. Sihlose kushumayela lelivangeli kuwo onkhe emave angakabuyi kwesibili Jesu. Inshumayelo yetfu inetingono letilishumi lesikholwela kuto. Ngunati:
This is an excerpt from the article Libandla la Jesu lelicobo from the Wikipedia free encyclopedia. A list of authors is available at Wikipedia.

robotstxt: allowed

filter: keep


text:
Inhlatfu
Inhlatfu (Python natalensis)
- síNgísi: Python
Simo nekutiphatsa[hlela | edit source]
Inhlatfu inyoka lenkhulu lehlanganisa imibala lonsundvu, lolutfuli nalompofu. imihlobo yakulamanye emave iba liphuti namhlophe.
Lena yinyoka lengenabo butsi, idle ngekutsi nayibamba inyamatane iyitungeletele iyimpintje iyephule ematsambo idzimate ife. Tinhlatfu tikhula tidzimate tifike emamitheni lalishumi. Tibekela emacandza lensikati iwafukamele sikhatsi lesingaba tinyanga letintstfu. Kute-ke lamacandza afutfumale kutsiwa inhlatfu ikhona kudzikitisa umtimba wayo ngendlela lengetubulala emacandza kepha iwaphe kushisa.
Indzawo letfolakala kuyo[hlela | edit source]
Indzawo letsandvwa tinhlatfu yindzawo lelihlanze lapho kunemahlatsi khona.


text:
Lifundzisani Mbambambamba LiBhayibheli?
Lelithulusi lekutadisha liBhayibheli lilungiselelwe kukusita ufundze loko lokushiwo liBhayibheli etihlokweni letehlukahlukene, lokufaka ekhatsi kutsi kungani sihlupheka? Kwentekani kitsi nasifa? Singakwenta njani kuphila kwemindeni yetfu kujabulise? Kanye naletinye.
Nguloko Yini Nkulunkulu Abekuhlosile?
Kungenteka uyatibuta kutsi kungani kunetinkinga letinyenti kangaka lamuhla. Bewati yini kutsi LiBhayibheli litsi kutawuba netingucuko nekutsi nawe ungazuza kuto?
SEHLUKO 1
Liyini Liciniso NgaNkulunkulu?
Ucabanga kutsi Nkulunkulu uyakukhatsalela yini? Fundza ngebuntfu bakhe nekutsi ungasondzela njani kuye.
SEHLUKO 2
LiBhayibheli—Incwadzi Levela KuNkulunkulu
LiBhayibheli lingakusita njani kutsi ubeketelele tinkinga takho? Kungani kufanele utetsembe tiphrofetho talo?
SEHLUKO 3
Iyini Injongo YaNkulunkulu Ngemhlaba?
Injongo yaNkulunkulu ngemhlaba lolipharadisi itawuke igcwaliseke yini? Nangabe kunjalo, kutawenteka nini?
SEHLUKO 4
Ngubani Jesu Khristu?
Fundza kutsi kungani Jesu kutsiwa unguMesiya lotsenjisiwe, wavelaphi nekutsi kungani kutsiwa uyiNdvodzana yaJehova lekuphela kwayo.
SEHLUKO 5
Sihlengo—Sipho SaNkulunkulu Lesikhulu Kunato Tonkhe
Siyini sihlengo? Singazuza njani kuso?
SEHLUKO 6
Bakuphi Labafile?
Fundza kutsi liBhayibheli litsi labafile baya kuphi nekutsi kungani bantfu bafa.
SEHLUKO 7
Litsemba Lelingulona Lona Ngetihlobo Tetfu Letifile
Uke wafelwa yini ngumuntfu lomtsandzako? Kungenteka yini uphindze ubabone? Tfola loko liBhayibheli lelikufundzisako ngeluvuko.
SEHLUKO 8
Uyini UMbuso WaNkulunkulu?
Bantfu bayawati Umthantazo weNkhosi. Asho kutsini lamavi latsi: “UMbuso wakho awute”?
SEHLUKO 9
Siphila “Emalangeni Ekugcina” Yini?
Cabangela tento kanye netimo tengcondvo letisitungeletile letifakazela kutsi siphila “emalangeni ekugcina” labiketelwa liBhayibheli.
SEHLUKO 10
Tidalwa Temoya—Tingilosi Kanye Nemadimoni Kusitsintsa Njani
LiBhayibheli likhuluma ngetingilosi nangemadimoni. Tikhona mbamba yini letidalwa? Tingakutsintsa yini kuphila kwetfu?
SEHLUKO 11
Nkulunkulu Ukuvumeleleni Kuhlupheka
Bantfu labanyenti batsi kufanele sisole Nkulunkulu ngako konkhe kuhlupheka lokusemhlabeni. Ucabangani wena ngaloko? Fundza loko Nkulunkulu latsi kuyimbangela yekuhlupheka.
SEHLUKO 12
Kuphila Ngendlela Lejabulisa Nkulunkulu
Singakhona kuphila ngendlela lejabulisa Jehova. Ecinisweni, ungaba ngumngani wakhe.
SEHLUKO 13
Umbono WaNkulunkulu Ngekuphila
Nkulunkulu unamuphi umbono ngekukhishwa kwesisu, kumpontjelwa ingati kanye nangekuphila kwesilwane?
SEHLUKO 14
Indlela Yekwenta Kuphila Kwemndeni Wakho Kujabulise
Lutsandvo lolwaboniswa nguJesu lusibonelo lekufanele silingiswe ngemadvodza, bafati, batali kanye nebantfwana. Yini lesiyifundzako kuye?
SEHLUKO 15
Indlela Yekukhonta Nkulunkulu Leyemukelekile Kuye
Fundza ngetindlela letisitfupha letiveta labo labasenkholweni yeliciniso.
SEHLUKO 16
Melela Inkholo Yeliciniso
Ngubuphi bumatima longase uhlangabetane nabo nawuchazela labanye tinkholelo takho? Ungakwenta njani loko ngaphandle kwekubakhuba?
SEHLUKO 17
Sondzela KuNkulunkulu Ngemthandazo
Nkulunkulu uyakulalela yini nawuthantaza? Kute kuphendvuleke lombuto, kudzingeka ucale ucondze loko liBhayibheli lelikufundzisako ngemthantazo.
SEHLUKO 18
Lubhabhatiso Nebuhlobo Bakho NaNkulunkulu
Ngutiphi tinyatselo lokudzingeka titsatfwe kute ulufanelekele lubhabhatiso lwebuKhristu? Fundza kutsi lumelelani nekutsi kufanele lwentiwe njani.
SEHLUKO 19
Hlala Elutsandvweni LwaNkulunkulu
Singalukhombisa njani lutsandvo kanye nekubonga ngako konkhe Nkulunkulu lasentele kona?
SANDZISANCHAZO
Libito LaNkulunkulu—Kusetjentiswa Kwalo Nenchazelo Yalo
Libito laNkulunkulu lisusiwe emahumushweni eliBhayibheli lamanyenti. Kungani? Kubalulekile yini kusebentisa libito laNkulunkulu?
SANDZISANCHAZO
Indlela Siphrofetho SaDanyela Lesikubiketele Ngayo Kufika KwaMesiya
Kusasele iminyaka lengu-500, Nkulunkulu wembula sikhatsi lesicondzile Mesiya labetawufika ngaso. Fundza ngalesiphrofetho lesimangalisako!
SANDZISANCHAZO
Jesu Khristu—Mesiya Lotsenjisiwe
Jesu watifeza tonkhe tiphrofetho lebetimayelana naMesiya. Tihlolele eBhayibhelini lakho kutsi letiphrofetho tagcwaliseka tonkhe.
SANDZISANCHAZO
Liciniso NgaBabe, INdvodzana, Nemoya Longcwele
Bantfu labanyenti bakholelwa kutsi imfundziso yaMtsatfu Amunye ifundziswa liBhayibheli. Kuliciniso yini loko?
SANDZISANCHAZO
Lokwenta EmaKhristu Eliciniso Angasisebentisi Siphambano Ekukhonteni Kwawo
Jesu wafela esiphambanweni yini? Tfola imphendvulo eBhayibhelini.
SANDZISANCHAZO
Sidlo SeNkhosi SakuSihlwa—Sikhumbuto Lesidvumisa Nkulunkulu
EmaKhristu ayalwa kutsi agubhe Sikhumbuto Sekufa KwaKhristu, lesiphindze sibitwe ngekutsi Sidlo SeNkhosi Sakusihlwa. Kufale sigujwe nini futsi njani?
SANDZISANCHAZO
Iyini iShiyoli neHayidesi?
Lamanye emahumusho eliBhayibheli asebentisa ligama lelitsi “lithuna” nobe “sihogo” esikhundleni salelitsi iShiyoli kanye neHayidesi. Asho kutsini lamagama?
SANDZISANCHAZO
Lilanga Lekwehlulela—Liyini?
Tfola kutsi lilanga lekwehlulela litawuba sibusiso ngayiphi indlela kubantfu bonkhe labetsembekile.
SANDZISANCHAZO
1914—Umnyaka Lobalulekile Esiphrofethweni SeliBhayibheli
Ngubuphi bufakazi lobuseBhayibhelini lobukhombisa kutsi 1914 waba ngumnyaka lobalulekile?
SANZISANCHAZO
Ngubani Mikhayeli Ingilosi Lenkhulu?
LiBhayibheli liyasitjela kutsi ingubani lengilosi lenkhulu lenemandla. Fundza kabanti ngayo nangaloko lekwentako nyalo.
SANDZISANCHAZO
Kutfola Loko “IBhabhulona Lenkhulu” Lengiko
Incwadzi yeSembulo ikhuluma ngemfati lobitwa ngekutsi “IBhabhulona Lenkhulu.” Ingumfati mbamba yini? Litsini liBhayibheli ngaye?
SANDZISANCHAZO
Jesu Watalwa NgaDecember Yini?
Cabanga ngesimo selitulu saseBethlehema ngesikhatsi semnyaka Jesu latalwa ngaso. Kusitjelani loko?
SANDZISANCHAZO
Kufanele Yini Sigubhe Emaholidi?
Uyini umsuka wemaholidi lamanyenti latiwako endzaweni yakini? Timphendvulo talombuto tingakumangalisa kakhulu.


text:
SEHLUKO SELISHUMI NEMFICA
Hlala Elutsandvweni LwaNkulunkulu
Kusho kutsini kutsandza Nkulunkulu?
Singahlala njani elutsandvweni lwaNkulunkulu?
Jehova uyobabusisa njani labo labahlala elutsandvweni lwakhe?
1, 2. Singayitfola kuphi lamuhla indzawo lesingabalekela kuyo lephephile?
ASE uticabange uhamba emgwacweni ngelilanga lesivunguvungu. Liya lisibekela. Licale kushaya umbane, lidvume bese liyayitsela. Uyagijima ufune indzawo longakhosela kuyo. Lapha eceleni kwemgwaco ubona indzawo longabalekela kuyo. Ibonaka ikahle, futsi yomile. Cabanga indlela longayijabulela ngayo leyo ndzawo!
2 Siphila esikhatsini sesivunguvungu. Simo selive lesiphila kulo siya siba matima. Kodvwa kunendzawo lephephile, lesingabalekela kuyo kute sivikeleke nobe singalimali siphelwane. Nguyiphi leyo ndzawo? Caphela loko lokufundziswa liBhayibheli. Litsi: “Angasho kuSimakadze [Jehova] atsi: ‘Wena usiphephelo sami nenqaba yami, unguNkulunkulu wami lengetsembele kuye.’”
3. Singamenta njani Jehova kutsi abe siphephelo setfu?
3 Cabanga nje! Jehova, uMdali neMbusi wendzawo yonkhe, angaba yindzawo lesingaphephela kuyo. Angasenta sitive siphephile, ngobe unemandla kwendlula nobe ngubani nanobe yini lengasihlupha. Ngisho nobe singalimala, Jehova angasigucula leso simo lesibi. Kodvwa singamenta njani Jehova abe siphephelo setfu? Kufanele setsembele kuye. Ngetulu kwaloko, liVi laNkulunkulu liyasicelisisa: “Tigcineni elutsandvweni lwaNkulunkulu.” (Juda 21) Sidzinga kuhlala elutsandvweni lwaNkulunkulu, sakhe buhlobo lobucinile naBabe wetfu wasezulwini. Singaciniseka kakhulu kutsi usiphephelo setfu. Kodvwa singabakha njani buhlobo lobunjalo?
LUCAPHELE LUTSANDVO LWANKULUNKULU FUTSI UMBONGE
4, 5. Ngutiphi letinye tindlela Jehova lakhombise ngato kutsi uyasitsandza?
4 Kute sihlale elutsandvweni lwaNkulunkulu, kudzingeka sicondze indlela Jehova lasibonise ngayo lutsandvo. Cabanga ngaletinye timfundziso teliBhayibheli lotifundzile ngelusito lwalencwadzi. NjengeMdali, Jehova usinikete lomhlaba njengelikhaya letfu lelijabulisako. Uwugcwalise ngekudla lokunyenti, emanti, umcebo welive, tilwane letinhle, kanye netindzawo letibukekako. NjengeMbhali weliBhayibheli, Nkulunkulu usikhombise libito lakhe kanye netimfanelo takhe. Ngetulu kwaloko, liVi lakhe lembula kutsi watfumela iNdvodzana yakhe layitsandzako emhlabeni, Jesu, wavuma kutsi ihlupheke futsi isifele. (Johane 3:16) Leso sipho sisho kutsini kitsi? Sisiniketa litsemba lelikusasa lelijabulisako.
5 Litsemba letfu lelikusasa lisime kulokunye Nkulunkulu lakwentile. Jehova ubeke hulumende wasezulwini, uMbuso waMesiya. LoMbuso utawucedza konkhe kuhlupheka futsi uletse lipharadisi lapha emhlabeni. Cabanga nje ngaloku! Sesiphila lapha emhlabeni ngekuthula nekujabula kuze kube phakadze. (Tihlabelelo 37:29) Kwanyalo, Nkulunkulu usinikete sicondziso sendlela lencono lesingaphila ngayo. Usinikete nesipho semthandazo, lesiyindlela levulekile yekuchuma naye. Leti kumane nje nguletinye tindlela Jehova lakhombise ngato kutsi uyabatsandza bonkhe bantfu ngisho nawe cobo lwakho.
6. Kufanele sibonise njani kutsi siyambonga Jehova ngekusitsandza kwakhe?
6 Umbuto lobalulekile lokufanele kutsi utibute wona ngulona: Ngitawusabela njani elutsandvweni lwaJehova? Labanyenti bavele batsi: “Nami kudzingeka ngimtsandze Jehova.” Nawe ucabanga njalo yini? Jesu watsi, umyalo lomkhulu kunayo yonkhe ngulona: “Uboyitsandza iNkhosi, Nkulunkulu wakho, ngayo yonkhe inhlitiyo yakho, nangawo wonkhe umphefumulo wakho, nangayo yonkhe ingcondvo yakho.” (Matewu 22:37) Kucinisekile kutsi unetizatfu letinyenti tekutsandza Nkulunkulu Jehova. Kodvwa kwanele yini kuba nemuva nje kuphela wekutsi uyamtsandza Jehova ngayo yonkhe inhlitiyo yakho, umphefumulo, kanye nengcondvo yakho?
7. Kunalokwengetiwe yini ekutsandzeni Nkulunkulu kunekumane sigcine ngekuba nemiva yekutsi siyamtsandza? Chaza.
7 Njengobe kuchaziwe eBhayibhelini, kutsandza Nkulunkulu kungetulu kwekumane nje sibe nemiva yekutsi siyamtsandza. Ecinisweni, nobe umuva wekutsi siyamtsandza Jehova ubalulekile, loyo muva usicalo selutsandvo sibili ngaye. Inhlanyelo yelihhabhula ibalulekile kute kumile sihlahla semahhabhula latselako. Noko, nangabe ufuna lihhabhula ungajabula yini nangabe lotsite angakunika ihlanyelo yalo? Cha, bewungeke! Ngendlela lefananako, umuva wekutsandza Nkulunkulu Jehova umane nje usicalo. LiBhayibheli litsi: “Ngobe kutsandza Nkulunkulu kugcina imiyalo yakhe. Imiyalo yaNkulunkulu ayimatima kitsi.” (1 Johane 5:3) Kute kube lutsandvo mbamba, lutsandvo ngaNkulunkulu kufanele lutsele titselo. Kufanele luboniswe ngetento.
8, 9. Singabonisa njani kutsi siyamtsandza Nkulunkulu nekutsi siyabonga ngaloko lasentele kona?
8 Sibonisa kutsi siyamtsandza Nkulunkulu nasigcina imiyalo yakhe futsi siphila ngetimiso takhe. Akusiyo intfo lematima kugcina imiyalo yakhe. Kunekutsi ibe ngumtfwalo losindzako, imiyalo yaJehova ilungiselelwe kusisita siphile kuphila lokuhle, lokujabulisako nalokwenetisako. (Isaya 48:17, 18) Ngekuphila ngekuvumelana neticondziso taJehova, sisuke simkhombisa Babe wetfu wasezulwini kutsi siyabonga ngako konkhe lasentele kona. Kuyadzabukisa kutsi bambalwa kakhulu bantfu eveni lesiphila kulo lamuhla lababonisa kubonga ngaloko. Asifuni kuba bantfu labangabongi, silingise labanye bantfu labaphila ngalesikhatsi Jesu alapha emhlabeni. Jesu welapha bantfu labalishumi labebanebulephelo, kodvwa munye kuphela lowabuya watewubonga. (Lukha 17:12-17) Kuliciniso kutsi sifuna kufanana nalona lowabonga, hhayi nalaba labayimfica labangazange babonge.
9 Ngumiphi imiyalo yaJehova lokufanele siyigcine? Sicoce ngaleminyenti kulencwadzi, kodvwa ase sibukete leminye yayo. Kugcina imiyalo yaNkulunkulu kutasisita sihlale elutsandvweni lwakhe.
SONDZELA NAKAKHULU KUJEHOVA
10. Chaza kutsi kungani kubalulekile kuchubeka uzuza lwati ngaNkulunkulu Jehova.
10 Kufundza ngaJehova sinyatselo lesibaluleke kakhulu sekusondzela kuye. Kuyintfo lokungafanele siyekele nanini kuyenta. Ase sitsi bewungaphandle ngebusuku lobubandzako utama kutifutfumeta ngekutsi wotse umlilo, bewungawuyekela yini lomlilo ucime? Cha, bewungeke uwuyekele. Bewungachubeka uwukhwetela kute uchubeke uvutsa futsi ushisa. Kuphila kwakho kungaba sengotini. Njengetinkhuni letigcina umlilo uvutsa, “kwati Nkulunkulu” kwenta lutsandvo lwetfu ngaJehova lucine.
11. Timfundziso taJesu taba namuphi umphumela kubalandzeli bakhe?
11 Jesu abefuna balandzeli bakhe bachubeke benta lutsandvo lwabo ngaJehova nangeliVi lakhe leliligugu luphila futsi luvutsa ngemandla. Ngemuva kwekuvuswa kwakhe, Jesu wafundzisa bafundzi bakhe lababili ngaletinye tetiphrofetho letisemiBhalweni yesiHebheru letagcwaliseka kuye. Waba yini umphumela waloko? Ngemuva kwaloko batsi: “Angitsi sivele satsintseka etinhlitiyweni tetfu ngesikhatsi akhuluma asichazela imiBhalo endleleni?”
12, 13. (a) Yini leyentekako lamuhla kubantfu labanyenti ngelutsandvo labanalo ngaNkulunkulu nangeliBhayibheli? (b) Singaluvikela njani lutsandvo lwetfu lungapholi?
12 Ngalesikhatsi ucala kufundza ngaloko mbamba lokufundziswa liBhayibheli, wacaphela yini kutsi inhlitiyo yakho yacala kuvutsa ngenjabulo, ngenshiseko, nangelutsandvo ngaNkulunkulu? Akungabateki kutsi loko kwaba njalo. Nalabanye bativa ngaleyo ndlela. Nyalo, kufanele kutsi ugcine lolotsandvo lolujulile luphila futsi ulukhulise. Asifuni kulandzela tindlela tekuphila talelive lalamuhla. Jesu wabiketela: “Kuyawuphola lutsandvo kulabanyenti.” (Matewu 24:12) Ungaluvikela njani lutsandvo lwakho ngaJehova kanye nelwemaciniso eliBhayibheli kutsi lungapholi?
13 Chubeka uzuza lwati ngaNkulunkulu Jehova kanye naJesu Khristu. (Johane 17:3) Zindla nobe ucabange ngalokujulile ngaloko lokufundza eVini laNkulunkulu, bese uyatibuta: ‘Kungifundzisani loku ngaNkulunkulu Jehova? Ngusiphi lesinye sizatfu lelinginiketa sona sekumtsandza ngayo yonkhe inhlitiyo, ingcondvo, kanye nemphefumulo wonkhe?’ (1 Thimothi 4:15) Kuzindla lokunjalo kutawugcina lutsandvo kwakho ngaJehova luvutsa kakhulu.
14. Umthandazo ungasisita njani kutsi sigcine lutsandvo lwetfu ngaJehova luvutsa?
14 Lenye indlela yekugcina lutsandvo lwetfu ngaJehova luvutsa kakhulu, kuthandaza njalo. (1 Thesalonika 5:17) ESehlukweni 17 salencwadzi, sifundze ngekutsi umthandazo usipho lesiligugu lesivela kuNkulunkulu. Njengobe nebuhlobo bebantfu bukhula nabakhuluma njalo ngalokukhululekile, kanjalo nebuhlobo betfu naJehova buba ngulobusedvute nalobuphilako nangabe sithandaza kuye njalo. Kubalulekile kutsi nasithandaza singenti imilolotelo
TFOLA INJABULO EKUKHONTENI KWAKHO NKULUNKULU
15, 16. Kungani umsebenti wekushumayela ngeMbuso kufanele siwutsatse njengelilungelo neligugu?
15 Sifundvo seliBhayibheli semuntfu kanye nemthandazo, kutintfo umuntfu langatenta ayedvwa. Ngako, nyalo ase sifundze ngendlela yekukhonta leyentiwa embikwebantfu: kukhuluma nalabanye ngaloko lesikukholwako. Sewuke wakhuluma yini nalabanye ngemaciniso eliBhayibheli? Nangabe uke wakwenta loko, ulijabulele lelo lungelo lelikhulu. (Lukha 1:74) Nasicocela labanye ngemaciniso lesiwafundzile ngaNkulunkulu Jehova, sisuke senta sabelo lesibaluleke kakhulu lesiniketwe onkhe emaKhristu eliciniso
16 Umphostoli Pawula abetsatsa umsebenti wakhe njengalowo lobalulekile, awubita ngekutsi ligugu. (2 Khorinte 4:7) Kukhuluma nebantfu ngaNkulunkulu Jehova nangetinjongo takhe kungumsebenti lobaluleke kakhulu longawenta. Ngumsebenti lokhetsekile lesiwentela iNkhosi, futsi uletsa umvuzo lomkhulu. Ngekuhlanganyela kulomsebenti, usita bantfu labanetinhlitiyo leticotfo kutsi basondzele kuBabe wetfu wasezulwini futsi babe sendleleni leholela ekuphileni lokuphakadze. Awukho lomunye umsebenti lojabulisa njengalona. Ngetulu kwaloko, kufakaza ngaJehova nangeliVi lakhe kukhulisa kukholwa kwakho kuphindze kucinise nelutsandvo lwakho ngaye. Jehova uyawujabulela umetamo wakho. (Hebheru 6:10) Kuchubeka wenta lomsebenti ngenkhutsalo kutakusita uhlale elutsandvweni lwaNkulunkulu.
17. Kungani umsebenti wemaKhristu wekushumayela uphutfuma lamuhla?
17 Kubalulekile kukhumbula kutsi kushumayela ngeMbuso kungumsebenti lophutfumako. LiBhayibheli litsi: “Shumayela livi, [“ngalokuphutfumako,” NW].” (2 Thimothi 4:2) Kungani kwenta lomsebenti kuyintfo lephutfumako lamuhla? LiVi laNkulunkulu liyasitjela: “Lilanga lelikhulu laSimakadze [Jehova] selisondzele, yebo lisedvute, futsi lita ngekushesha.” (Zefaniya 1:14) Lelo langa lita ngekushesha lapho Jehova atawucedza lonkhe loluhlelo lwanyalo. Bantfu badzinga kwecwayiswa! Kufanele bati kutsi nyalo sikhatsi sekukhetsa Jehova njengeMbusi wabo. Siphelo “ngeke sephute.”
18. Kungani kufanele sikhonte Jehova sibutsene ndzawonye nalamanye emaKhristu eliciniso?
18 Jehova ufuna simkhonte sihlangene nalamanye emaKhristu eliciniso. Kungako liVi lakhe litsi: “Ngako-ke asinakane, sisitane ngekukhutsatana elutsandvweni nasemisebentini lemihle. Singakuyekeli kuhlangana ndzawonye, njengobe labanye sebanemkhuba wekungahlangani; kodvwa asikhutsatane kakhulu, njengobe nani niyabona kutsi lilanga selisondzele.” (Hebheru 10:24, 25) Nasibutsene ndzawonye nalabanye lesikhonta nabo emihlanganweni yebuKhristu, siba nesikhatsi lesijabulisako sekudvumisa nekukhonta Nkulunkulu wetfu lesimtsandzako. Siyakhana siphindze sikhutsatane.
19. Singenta njani kute sikhulise bunye belutsandvo ebandleni lebuKhristu?
19 Njengobe sitihlanganisa nalabanye labakhonta Jehova, sikhulisa bunye belutsandvo kanye nebungani ebandleni. Kubalulekile kutsi sibuke lokuhle labanye bantfu labakwentako, njengobe naJehova abuka lokuhle kitsi. Akukafaneli silindzele kutsi labo lesikhonta nabo baphelele. Khumbula kutsi indlela labakhula ngayo etintfweni takamoya ayifanani, nekutsi sonkhe siyawenta emaphutsa. (Kholose 3:13) Kufanele wakhe buhlobo lobusedvute nalabo labatsandza Jehova ngalokuphelele, futsi utawukhula ngakamoya. Kukhonta Jehova nabomnaketfu kanye nabodzadzewetfu labangemaKhristu, kutasisita sihlale elutsandvweni lwaNkulunkulu. Jehova ubabusisa njani labo labamkhonta ngekwetsembeka futsi bahlale elutsandvweni lwakhe?
FUNA KUPHILA “LOKUNGUKO SIBILI”
20, 21. Kuyini ‘kuphila lokunguko sibili,’ futsi kungani kulitsemba lelijabulisako?
20 Jehova ubusisa tinceku takhe letetsembekile ngekuphila. Utibusisa ngekuphila lokunjani? Unekuphila lokunguko sibili yini nyalo? Labanyenti betfu bangase batsi imphendvulo icace bha. Ecinisweni siyaphefumula, siyadla, futsi siyanatsa. Ngako siyaciniseka kutsi siyaphila. Ngisho nangetikhatsi letijabulisako singasho sitsi, “Loku kuphila sibili!” Noko-ke, liBhayibheli likhombisa kutsi ngemcondvo lophelele, akekho umuntfu lonekuphila lokunguko sibili lamuhla.
21 LiVi laNkulunkulu lisikhutsata kutsi ‘sinamatsele ekuphileni lokunguko sibili.’ (1 Thimothi 6:19) Lamavi abonisa kutsi ‘kuphila lokunguko sibili’ kuyintfo lesinelitsemba lekuyitfola esikhatsini lesitako. Nasesiphelele, siyobe siphila kuphila lokunguko sibili, ngobe siyobe siphila ngendlela Nkulunkulu abefise kutsi siphile ngayo ekucaleni. Ngalesikhatsi sesiphila epharadisi emhlabeni sinemphilo lephelele, kunekuthula, kanye nenjabulo, sitawube sesiphila ‘kuphila lokunguko sibili’
22. Yini longayenta kute ‘unamatsele ekuphileni lokunguko sibili’?
22 Yini lesingayenta kute ‘sinamatsele ekuphileni lokunguko sibili’? Asakhuluma ngaleyo ndzaba, Pawula wakhutsata emaKhristu kutsi ‘ente lokuhle’ futsi ‘acebe emisebentini lemihle.’ (1 Thimothi 6:18) Ngako-ke, kuyacaca kutsi lokunyenti kuya ngekutsi tsine siwasebentisa njani lamaciniso lesiwafundze eBhayibhelini. Kodvwa Pawula abesho kutsi sitfola ‘kuphila lokunguko sibili’ yini ngekwenta imisebenti lemihle? Cha, abengasho njalo, ngobe litsemba lelinjalo liya ngekutsi siyawemukela yini “umusa waNkulunkulu.” (Roma 5:15) Nobe kunjalo, Jehova uyakujabulela kubusisa labo labamkhonta ngekwetsembeka. Ufuna kukubona uphila ‘kuphila lokunguko sibili.’ Kuphila lokujabulisako lokunekuthula, kanye nekuphila lokuphakadze, kutawutfolwa ngulabo labahlala elutsandvweni lwaNkulunkulu.
23. Kungani kubalulekile kutigcina elutsandvweni lwaNkulunkulu?
23 Ngamunye wetfu kufanele atibute, ‘Ngikhonta Nkulunkulu ngendlela leshiwo liBhayibheli yini?’ Nangabe onkhe malanga, lombuto siwuphendvula ngekutsi, yebo, siyobe sikhonta Nkulunkulu ngendlela layemukelako, futsi siyobe sisendleleni lefanele. Singaciniseka kutsi Jehova usiphephelo setfu. Utawuvikela bantfu bakhe labatsembekile kute basindze kulamalanga ekugcina alelive lelidzala lelinetinkinga. Jehova utawuphindze asisindzise singene eveni lesisha lelihle kakhulu lelisedvute. Siyojabula kubona leso sikhatsi sesifikile. Sitawutfokota ngekutsi sente kukhetsa lokuhle ngalesikhatsi salamalanga ekugcina. Nangabe wente sincumo lesinjalo nyalo, utawutfola ‘kuphila lokunguko sibili’ kuphila Nkulunkulu Jehova abefuna sikuphile, kuze kube phakadze.


text:
Vele Bangaphindze Baphile Yini Bantfu Labafile?
Ungatsi . . .
yebo?
chake?
mhlawumbe?
LOKO LOKUSHIWO LIBHAYIBHELI
“Bonkhe bantfu . . . bayawuvuka ekufeni.”—Imisebenti 24:15.
SINGAKWETSEMBA MBAMBA YINI LOKUSHIWO LIBHAYIBHELI?
Yebo singakwetsemba, nganati tizatfu letintsatfu:
Nkulunkulu unguMsunguli wekuphila. LiBhayibheli libita Nkulunkulu Jehova ngekutsi ‘ungumtfombo wekuphila.’ (Tihlabelelo 36:9; Imisebenti 17:24, 25) Akungabateki kutsi lona lowadala konkhe lokuphilako angakhona kuvusa umuntfu lofile.
Nkulunkulu wabavusa bantfu labafile esikhatsini lesendlulile. LiBhayibheli lisitjela ngebantfu labasiphohlongo labavuswa, labebafaka ekhatsi bantfwana, labadzala, besilisa kanye nebesifazane. Labanye babo bebanesikhashana bafile kodvwa lomunye besekwendlule emalanga lamane afile.—Johane 11:39-44.
Nkulunkulu ufisa kuphindze abavuse bantfu labafile. Jehova uyakwenyanya kufa; kusitsa kuye. (1 Khorinte 15:26) ‘Ufisa’ kusincoba lesitsa, akucedze kufa ngekutsi avuse labafile. Ulangatelela kuvusa bantfu labasenkhumbulweni yakhe nekuphindze ababone baphila emhlabeni.—Jobe 14:14, 15.
LONGAKUTFOLA NAWUKHOLELWA EKUVUSWENI KWALABAFILE
Yindvudvuto nawufelwa ngumuntfu losondzelene naye.—2 Khorinte 1:3, 4.
Kukhululeka ekwesabeni kufa.—Hebheru 2:15.
Litsemba sibili lekuphindze ube nebantfu losondzelene nabo lasebafa.—Johane 5:28, 29.
UMBUTO LONGATIBUTA WONA
Kwentiwa yini kutsi siguge siphindze sife?
LiBhayibheli liyawuphendvula loyo mbuto ku-GENESISI 3:17-19 naku-ROMA 5:12.


text:
Niyakholelwa Yini EThestamenteni Lelidzala?
Yebo bayakholelwa. BoFakazi BaJehova bakholelwa kutsi lonkhe liBhayibheli ‘liphefumulelwe nguNkulunkulu, lilungele kufundzisa.’ (2 Thimothi 3:16) LemiBhalo ihlanganisa tincenye letimbili, letivame kubitwa ngekutsi liThestamente Lelidzala neliThestamente Lelisha. BoFakazi BaJehova bona babita letincenye teliBhayibheli ngekutsi yimiBhalo yesiHebheru nemiBhalo YemaKhristu YesiGriki. Ngekwenta njalo, sibalekela kwendlulisela umcondvo wekutsi letinye tincenye teliBhayibheli setiphelelwe sikhatsi nobe atisasebenti.
Kungani kudzingeka kutsi emaKhristu asebentise liThestamente Lelidzala naLelisha?
Aphefumulelwe nguNkulunkulu, umphostoli Pawula labengumKhristu wabhala: “Konkhe kwasendvulo lokusemBhalweni kwabhalelwa kufundzisa tsine.” (Roma 15:4) Ngesizatfu saloko, kunekwatiswa lokungasisita lokutfolakala emiBhalweni yesiHebheru. Lokunye lesisita ngako kutsi isiniketa umlandvo lolusito neseluleko lesisebentako.
Umlandvo lolusito. ImiBhalo yesiHebheru inekwatiswa lokubanti lokumayelana nekudalwa kwetintfo kanye nekuwela kwebantfu esonweni. Ngaphandle kwalokwatiswa, besingeke sititfole timphendvulo letenetisako temibuto lenjengekutsi: Savelaphi? Kungani bantfu bafa? (Genesisi 2:7, 17) Ngetulu kwaloko, imiBhalo yesiHebheru isitjela ngendlela Jehova Nkulunkulu lasebentelana ngayo nebantfu lebebajabula futsi lebebahlangabetana netinkinga letifana netetfu.
—Jakobe 5:17.
Seluleko lesisebentako. Taga kanye neMshumayeli, lokutincwadzi teliBhayibheli letiyincenye yemiBhalo yesiHebheru, tineseluleko lesihlakaniphile lesingaphelelwa sikhatsi mayelana nendlela yekuphila. Tisiniketa seluleko lesimayelana nekutsi singakujabulela njani kuphila kwemndeni (Taga 15:17), kutsi singaba kanjani nembono lolingene ngemsebenti (Taga 10:4; Umshumayeli 4:6), kanye nekutsi bantfu labasha bangakusebentisa njani kuphila kwabo ngendlela leletsa injabulo (Umshumayeli 11:9–12:1).
Ngetulu kwaloko, singazuza ngekufundza uMtsetfo waMosi lotfolakala ku-Torah (lokutincwadzi teliBhayibheli tekucala letisihlanu). Nanobe emaKhristu angakabopheki kutsi agcine uMtsetfo waMosi, unetimiso letibalulekile letingasisita siphile imphilo lejabulisako.


text:
BoFakazi BaJehova Balishintjile Yini LiBhayibheli Kuze Livumelane Netinkholelo Tabo?
Cha asikalishintji. Kunaloko, ngesikhatsi sitfola kutsi tinkholelo tetfu ativumelani ngalokuphelele neliBhayibheli, satishintja.
Ngaphambi kwekutsi sicale kuhumusha i-“New World Translation of the Holy Scriptures” nga-1950, sahlolisisa liBhayibheli. Sasebentisa onkhe emahumusho latfolakalako, sase sakha tinkholelo tetfu ngekuvumelana nawo. Ase sicoce ngetinkholelo letimbalwa BoFakazi BaJehova lebebasolo batikholelwa, bese uyatincumela kutsi tiyavumelana yini neliBhayibheli.
Lesikukholelwako: Nkulunkulu akasuye Mtsatfu Amunye. Magazini we-“Zion’s Watch Tower,” waJuly 1882 watsi: “Njengobe bafundzi betfu bati kutsi siyakholelwa kuJehova, kuJesu nasemoyeni longcwele, asivumelani ngalokuphelele nemfundziso lengakasekelwa emiBhalweni letsi kunaboNkulunkulu labatsatfu labangumuntfu munye, nobe kutsi Nkulunkulu munye wakha bantfu labatsatfu.”
Loko lokushiwo liBhayibheli: “Jehova Nkulunkulu wetfu unguJehova munye.” (Dutheronomi 6:4, i-“The Holy Bible,” yaRobert Young) “Kodvwa kunaNkulunkulu munye, longuBabe, tonkhe tintfo letikhona ngaye, futsi natsi sivela kuye; kuneNkhosi yinye, Jesu Khristu, tonkhe tintfo letaba khona ngayo, natsi lesikhona ngayo.” (1 Khorinte 8:6, i-“American Bible Union Version”) Jesu watsi: “Babe mkhulu kunami.”
—Johane 14:28, i-“Douay-Rheims Version.”
Lesikukholelwako: Kute kuhlushwa kwaphakadze esihogweni semlilo. Ucaphuna Roma 6:
23 ku-“King James Version,” magazine waJune 1882 we-“Zion’s Watch Tower” lebewunesihloko lesitsi “Inkhokhelo Yesono Kufa,” watsi: “Lamavi acacile futsi amelula. Kuyamangalisa kutsi bantfu labanyenti labatsi liBhayibheli liliVi laNkulunkulu bachubeka baphikisana nalamavi laliciniso, futsi ngekuciniseka batsi bayakholelwa kutsi liBhayibheli litsi inkhokhelo yesono kuhlushwa kwaphakadze.”
Loko Lokushiwo LiBhayibheli: “Umuntfu lowonako nguye loyakufa.” (Hezekeli 18:4, 20) Sijeziso sekugcina salabo labamelene naNkulunkulu asisiko kuhlushwa kwaphakadze, kodvwa ‘sikubhujiswa kwaphakadze.’
—2 Thesalonika 1:9.
Lesikukholelwako: UMbuso waNkulunkulu unguhulumende sibili, awukho enhlitiyweni. Mayelana neMbuso waNkulunkulu, magazini waDecember 1881 we-“Zion’s Watch Tower” watsi: “Kumiswa kwaloMbuso kutawufaka ekhatsi kususwa kwayo yonkhe imibuso lesemhlabeni.”
Loko Lokushiwo LiBhayibheli: “Ngesikhatsi salawo makhosi, Nkulunkulu welizulu uyawumisa umbuso longasoze wabhujiswa lutfo, futsi ngeke unikwe labanye bantfu. Uyawupitjita yonkhe leminye imibuso uyicedze, kodvwa wona uyawukuma kuze kube phakadze.”
—Danyela 2:44.
BoFakazi BaJehova betsembele eHumushweni Lemhlaba Lomusha kutsi lisekele tikholelo tabo yini?
Cha, ngobe siyawasebentisa nalamanye emahumusho lamanyenti eliBhayibheli emsebentini wetfu wekufakaza. Ecinisweni, nanobe sibanika mahhala bantfu emakhophi e-LiHumusho Lemhlaba Lomusha njengencenye yeluhlelo lwekuchuba tifundvo teliBhayibheli letingabhadalisi, siphindze sikujabulele kufundza nalabo labakhetsa kusebentisa lamanye emahumusho eliBhayibheli.


text:
Luphiko lwemSebenti wetiLwimi taVelonkhe
Luphiko lweMsebenti wetiLwimi taVelonkhe (National Language Services, "NLS", IRiphabhulikhi yeNingizimu Afrika) lutfutfukisa futsi luhlelembise kuchumana ngato tonkhe tilwimi. Ngekugcina tidzingo telulwimi teMtsetfosisekelo iNLS yengamele kwehlukahlukana kwetilwimi tesive setfu futsi inemsebenti wekuhlelela tonkhe tilwimi tebantfu betfu ngekubeka esigabeni tindlela tenchubomgomo letimiselwe kutfutfukisa kusetjentiswa kwaletilwimi, futsi naleto tilwimi lebetingafunwa emlandvweni.
Umsebenti lomkhulu weNLS kuhlangabetana netidzingo telulwimi teMtsetfosisekelo ngekuhlelembisa, kutfutfukisa nekuniketa umsebenti wekuhumusha nekuhlela kuto tonkhe tilwimi letisemtsetfweni futsi nangekwengamela kwehlukahlukana kwetilwimi ngekutsi kwentiwe imiklamo yekuhlelwa kwetilwimi nekuhlelwa kwemagama.
Imisebenti yeNLS njengeluhlelo lwaHulumende lwekusita ngebucwepheshe betilwimi ngekuhumusha imiculu lesemtsetfweni kuto tonkhe tilwimi letisemtsetfweni. Umsebenti wayo wekuhlelwa kwemagama kusita kutfutfukisa nekwenta simanje kwemagama lalukhuni etilwimi letisemtsetfweni. Imisebenti yekuhlelwa kwetilwime ifaka ekhatsi kweluleka Hulumende ngekutfutfukiswa kwenchubomgomo yetilwimi nangemasu ekusetjentiswa kwayo.


text:
BoFakazi BaJehova Bacabanga Kutsi Ngibo Kuphela Yini Labatawusindziswa?
Cha. Tigidzi letinyenti tebantfu labebaphila kadzeni labebangasibo boFakazi BaJehova nabo batawutfola litfuba lekusindziswa. LiBhayibheli litsi eveni lelisha Nkulunkulu lasetsembise lona, “
bonkhe bantfu, labalungile nalabangakalungi, bayawuvuka ekufeni.” (Imisebenti 24:15) Ngetulu kwaloko, nebantfu labanyenti labasaphila nyalo labangase bacale kukhonta Nkulunkulu, nabo batawusindziswa. Kunome ngukuphi, akusiko kwetfu kwehlulela kutsi bobani labatawusindza nalabangeke basindze. Lona ngumsebenti loniketwe Jesu.—Johane 5:22, 27.


text:
Mswati III
Mswati III yiNgwenyama yeMbuso wakaNgwane (25 Mábasa 1986). Ingwenyama Mswati yatalwa yatiwa ngekutsi ngumntfwanenkhosi Makhosetive esibhedlela sase RFM kaManzini. Wakhulela emtini webukhosi Etjeni madvutane naseMasundvwini. Babe weNgwenyama bekuyiNkhosi Sobhuza II, kantsi make wakhe bekuyinkhosikati laTfwala. Imbube yemhlaba yacala imfundvo yayo esikolweni saseMasunvwini, emuva kwaloko safundza emtini webukhosi kaLozitha. Mswati wabese uwela tilwandle wayowufundza eNgilandi esikolweni sase Sherborne e Dorset eningizimu yelive. Watsi nakabuya nga 1986 wabutsatsa bukhosi watiwa ngekutsi nguMswati wesitsatfu.
This is an excerpt from the article Mswati III from the Wikipedia free encyclopedia. A list of authors is available at Wikipedia.


text:
User:Madudula
Madudula[hlela | edit source]
SAWUBONA HOLA! HEITA
Leli likhasi laMadudula lokunguye lovama kubhala emakhasi lapha kuWikipedia yesiswati.intfo lengingayitfokotela kubona linani lebantfu lababhala lapha likhula landza kute siSwati naso siye embili.kepha lokufuneka sikucaphele kutsi sibhala liciniso lelinebufakati hhayi loko lesicabanga kutsi kulicinisa. uma ngabe kukhona lofisa kukukhuluma nami ngicela ungibhalele.
ngiyabonga
- Madudula kunjani, buka ndvodza ngisesikhashane ngi editha la kulelulwimi lwesiSwati intfo lekhona lengingasho kutsi iyangehlula emareferensi, sonke sikhatsi nangifaka i reference list solo itokhomba kutsi kumele kutsi ngiyente kahle ,,ungangisita kuloku ? --Bobbyshabangu (talk)


text:
Emalangeni
EmaLangeni tibongo letidzabuka nobe letihlobene nebakaDlamini lokusibongo sebukhosi beSwatini. Kutsiwa ngemalangeni ngobe sikhumba sabo siyakhanya kwelilanga. Tibongo takadzeni temalangeni nguDlamini naMavuso, letinye boNkosi. BoNkosi behlukene kanyenti kukhona boNkosi Dlamini, bonkosi Gatsetje, boNkosi Ginindza naboNkosi Sihlongonyane. Kutsiwa boNkosi bebatsandza kutsatsana bodvwa, kute bakhweshise buhlobo bebatibita ngabokhokho babo labehlukene kepha babakaNkosi.
This is an excerpt from the article Emalangeni from the Wikipedia free encyclopedia. A list of authors is available at Wikipedia.


text:
Umkhonto weSizwe
Umkhonto we Sizwe lophindze watiwe ngekutsi i "MK" bekuliphiko letempi te African National Congress (ANC), kantsi lomunye wesunguli balo ngu Nelson Mandela ngemuva kwesehlakalo sekubulawa kwebantfu e Sharpeville. lenye intfo leyenta kwasungulwa leliphiko bekungukutsi I ANC beyingasakhoni kuchubeka netinkulumiswano tekucedza libandlululo kanye nekuyinyova ngekuthula ngaphandle kweludlame. Injongo ye ANC bekukulwa nelubandlululo nobe ngabe kutsatsani.[1] Ngemuva kwekunika sicwayiso umbuso welubandlululo ngenyanga ya Lweti 1961, umbuso awumange ubatsatsele enhloko, wachubeka ngencindzetelo yebantfu labamnyama, ngulapho ke licembu lwe Mkhonto weSizwe lahlela laphindze lahlasela kwekucala mhlaka 16 Ingongoni 1961. Lokuhlasela loku umbuso welubandlululo wakubona njenge kuvukela umbuso kantsi yona I MK yabonwa njengelicembu lwemavukela mbuso I Ningizimu Afrika kanye ne Melika.[2]
Emahhovisi awo Umkhonto bekase Rivonia e Johannesburg sikhatsi lesidze , kwatsi ngemnyaka wa 1963 baholi bayo labangu 19 baboshwa lokufaka phakatsi bo Arthur Goldreich kanye na Walter Sisulu, baboshwa e ensimini yase Liliesleaf farm e Rivonia.[3] Umnikati walelisimu bekungu Arthur Goldreich kantsi latsengwa ngemali ye South African Communist Party kanye ne ANC. Lokutsengwa lalindzawo yase Liliesleaf kwenteka ngoba bantfu labamnyama bebangakavumeleki kuhlala etindzaweni tebantfu labamhlophe ngaphansi kwemtsetfo lobewatiwa nge Group Areas Act. Kwatsi bonke labaholi bangaboshwa babese baya gwetjwa ecaleni lebelatiwa nge Rivonia Trial. Wilton Mkwayi wakhona kufohla ejele wabaleka kusatsetfwa lelicala.
Kwatsi nakufika inkululeko e Ningizimu Afrika ngo 1994, I MK yafakwa ngaphansi kweliphiko lwetekuvikela takhona e Ningizimu Afrika.[4]


text:
IRiphabhulikhi yeNingizimu Afrika
IRiphabhulikhi yeNingizimu Afrika (INingizimu Afrika), i-Afrikha.IRiphabhulikhi yeNingizimu Afrika (INingizimu Afrika), i-Afrikha live lelitfolaka entansi neningizimu kwesichingikati se Afrika. Lelive linelugu lelilinganiselwa kumakhilomitha langu 2798 kantsi lolugu litfolaka emkhatsini welwandle lwase Atlantiki nelwandle lwaseNdiya. kantsi enyakatfo nalelilive kutfolakala bomakhwelwane labafana nemave lanjengabo Namibia, Botswana and Zimbabwe; kutsi empumalanga kutfolakale i Mozambique kanye ne Swaziland; phakatsi kweNingizimu Afrika kutfolaka i Lesotho. iNingizimu Afrika i live lelibalelwa emashumini lamabili nesine ngebunyenti bebantfu lebacuketse emhlabeni wonke kantsi inebantfu labalinganiselwa etigidzini letingu 53 million people, ngekwebukhulu bemhlaba ilinganiselwa emashumini lamabili nesihlanu nayilinganiswa nalamanye emave emhlaba.
This is an excerpt from the article IRiphabhulikhi yeNingizimu Afrika from the Wikipedia free encyclopedia. A list of authors is available at Wikipedia.


text:
SANDZISANCHAZO
Lilanga Lekwehlulela—Liyini?
YINI loyicabangako ngeLilanga Lekwehlulela? Labanyenti bacabanga kutsi, umphefumulo nemphefumulo kuleyo letigidzi tetinkhulungwane iyoletfwa embikwesihlalo sebukhosi saNkulunkulu. Lapho, umuntfu nemuntfu uyokwahlulelwa. Labatsite bayozuza injabulo yasezulwini, futsi labanye bayohlushwa phakadze. Noko-ke, liBhayibheli lisiniketa lomunye umcondvo lowehlukile ngalesikhatsi. LiVi laNkulunkulu libonisa kutsi lesi akusiso sikhatsi lesesabekako, kodvwa sikhatsi selitsemba nesekulungiswa kwetintfo.
KuSembulo 20:11, 12, sifundza emavi emphostoli Johane lapho achaza Lilanga Lekwehlulela: “Ngase ngibona lesikhulu sihlalo sebukhosi lesimhlophe, nalohleti kuso. Lizulu nemhlaba kwambalekela kwanyamalala ebusweni bakhe, akuzange kuphindze kutfolakale ndzawo. Ngabona labafile, labakhulu nalabancane, beme embikwaso lesihlalo sebukhosi. Tincwadzi tavulwa. Nalenye incwadzi yavulwa, incwadzi yekuphila. Labafile behlulelwa ngekwemisebenti yabo, ngaloko lokwakubhalwe etincwadzini.” Ngubani loMehluleli lokukhulunywa ngaye lapha?
Nkulunkulu Jehova unguMehluleli lomkhulu webantfu. Noko-ke, lomsebenti wekwehlulela akawenti ngekwakhe. Ngekusho kweMisebenti 17:31, umphostoli Pawula watsi Nkulunkulu “umisile lilanga lapho ayakwehlulela khona umhlaba wonkhe ngeliciniso lelimsulwa ngemuntfu munye lamkhetsile.” LoMehluleli lokhetsiwe nguJesu Khristu lovusiwe. (Johane 5:22) Noko-ke, leLilanga Lekwehlulela licala nini? Liyotsatsa sikhatsi lesidze kangakanani?
Incwadzi yeSembulo ibonisa kutsi Lilanga Lekwehlulela licala ngemuva kwe-Amagedoni, lapho lesimiso saSathane siyobhujiswa siphele emhlabeni. * (Sembulo 16:14, 16; 19:19–20:3) Ngemuva kwe-Amagedoni, Sathane nemadimoni akhe bayovalelwa emgodzini longenamkhawulo iminyaka leyinkhulungwane. Ngaleso sikhatsi, labangu-144 000 labayoba naye ezulwini ‘bayobusa naKhristu iminyaka leyinkhulungwane.’ (Sembulo 14:1-3; 20:1-4; Roma 8:17) Ngako-ke, Lilanga Lekwehlulela alisiso sikhatsi nje lesisheshe sendlule lesingema-awa langu-24. Litsatsa iminyaka leyinkhulungwane.
Emkhatsini weminyaka leyinkhulungwane, Jesu Khristu ‘utakwehlulela labaphilako nalabafile.’ (2 Thimothi 4:1) “Labaphilako” bayawuba “sicumbi lesikhulu” lesisindze e-Amagedoni. (Sembulo 7:9-17) Umphostoli Johane waphindze wabona ‘labo labafile beme embikwesihlalo sebukhosi’ sekwehlulela. Njengobe Jesu etsembisa, ‘bantfu labasemathuneni bayoliva livi lakhe [Khristu],’ bavuke. (Johane 5:28, 29; Imisebenti 24:15) Kodvwa bayokwehlulelwa ngani?
Ngekusho kwembono wemphostoli Johane, “tincwadzi tavulwa,” futsi “labafile behlulelwa ngekwemisebenti yabo, ngaloko lokwakubhalwe etincwadzini.” Letincwadzi tiyimilandvo yini yaloko bantfu labakwenta esikhatsini lesendlulile? Cha, akusinjalo. Bantfu angeke behlulelwe ngetintfo labatenta basaphila. Sikwati njani loko? LiBhayibheli litsi: “Umuntfu lofile ukhululiwe emandleni esono.” (Roma 6:7) Ngako-ke, labo labavusiwe bacala kuphila bete licala. Kufanele kutsi letincwadzi timelela imiyalo lemisha yaNkulunkulu. Kute baphile phakadze, labo labasindze e-Amagedoni nalabo labavusiwe kuyodzingeka balalele imiyalo yaNkulunkulu, lokufaka ekhatsi naleyo lemisha Jehova lokungenteka asinikete yona eminyakeni letinkhulungwane. Ngako-ke, bantfu bayokwehlulelwa ngaloko labakwente emkhatsini weLilanga Lekwehlulela.
Lilanga Lekwehlulela litawuniketa tinkhulungwane tetigidzi tebantfu litfuba lekucala lekufundza ngentsandvo yaNkulunkulu futsi baphile ngekuvumelana nayo. Loku kusho kutsi kuyoba nemsebenti lomkhulu wekufundzisa. Ecinisweni, ‘tive temhlaba tiyofundza kulunga.’ (Isaya 26:9) Nobe kunjalo, akusibo bonkhe bantfu labayofuna kuphila ngentsandvo yaNkulunkulu. Isaya 26:10 utsi: “Naloku umusa sewuphiwe lababi, bona solo abakufundzi kulunga; ngisho naseveni lebucotfo bachubeka benta lokubi, bangabunaki bukhosi baSimakadze [Jehova].” Labo lababi bayobulawa phakadze ekhatsi neLilanga Lekwehlulela.
Ekupheleni kweLilanga Lekwehlulela, bantfu labasindzile ‘bayovuka ekufeni’ njengebantfu labaphelele. (Sembulo 20:5) NgeliLanga Lekwehlulela bantfu bayobuyiselwa esimeni sabo sakucala ngalesikhatsi basephelele. (1 Khorinte 15:24-28) Ngemuva kwaloko kuyocalisa luvivinyo lekugcina. Sathane uyokhululwa esigodzini lesingenamkhawulo aniketwe litfuba lekudukisa bantfu kwekugcina. (Sembulo 20:3, 7-10) Labo labamelana naye bayojabulela kugcwaliseka lokuphelele kwesetsembiso seliBhayibheli lesitsi: “Labalungile bayawudla lifa lemhlaba, bahlale kulo kuze kube phakadze.” (Tihlabelelo 37:29) Nembala, Lilanga Lekwehlulela liyoba sibusiso kubo bonkhe bantfu labatsembekile.
^ sig. 1 Mayelana ne-Amagedoni fundza i-Insight on the Scriptures, Umbhukudvu 1, emakhasi 594-5, 1037-8, nesehluko 20 sencwadzi letsi Khulekela Okuwukuphela KukaNkulunkulu Weqiniso, (letfolakala ngesiZulu) totimbili tishicilelwe boFakazi BaJehova.


text:
SICONGOSEKULINDZA (LESISIFUNDZA EMIHLANGANWENI YETFU) SEPTEMBER 2014
Lomagazini unetihloko letitawufundvwa nga-October 27 kuya kuNovember 30, 2014.
Unaso Yini ‘Sifiso’ Sekutfola Emalungelo Ebandleni?
Ungakwenta njani loko ngendlela lekahle?
Uyaciniseka Yini Kutsi Ulitfolile Liciniso? Kungani Uciniseka?
Lesihloko sitawucoca ngaletinye tizatfu letenta bantfu labanyenti bavume kutsi BoFakazi BaJehova baneliciniso. Sitawuphindze sicoce ngetizatfu letenta BoFakazi baciniseke kutsi balitfolile liciniso.
Khonta Nkulunkulu Ngekwetsembeka Nangetulu ‘Kwekuhlupheka Lokunyenti’
Sonkhe sibhekana netinhlupheko ngobe siphila eveni laSathane. Ngutiphi letinye tindlela Sathane lasihlasela ngato? Singakulungiselela njani kubhekana nato?
Batali—Yelusani Bantfwana Benu
Batali banemtfwalo wekukhulisa bantfwana babo “ngekubayala nangesicondziso saJehova.” (Efesu 6:4) Lesihloko sikhuluma ngetindlela letintsatfu batali labangelusa ngato bantfwana babo futsi babasite kute batsandze Jehova.
Imibuto Levela Kubafundzi
Loko lokushiwo liBhayibheli kuTihlabelelo 37:
Sitsa Sekugcina, Lesikufa, Sitawentiwa Lite
Kufa nakokonkhe lokukubangelako kwenta kutsi kube nekuhlupheka lokukhulu. Kungani bantfu bafa? ‘Sitsa sekugcina, lesikufa, sitawukwentiwa njani lite’? (1 Khorinte 15:26) Fundza kutsi timphendvulo talemibuto tikugcizelela njani kulunga kwaJehova, kuhlakanipha kwakhe kanye nelutsandvo lwakhe.
Khumbulani Labo Labasemsebentini Wasikhatsi Sonkhe
Tikhonti taJehova letinyenti tisebenta kamatima emsebentini wasikhatsi sonkhe. Yini lesingayenta kute sikhumbule ‘umsebenti wato wekwetsembeka’ ‘nekutikhandla kwato ngelutsandvo’?


text:
Kukhonta Kwemndeni—Ningakwenta Yini Kujabulise Kakhudlwana?
Lomunye babe waseBrazil utsi: “Tingcondvo tetfu tisuke setikuloko lesikwentako eKukhonteni Kwemndeni kwakusihlwa kangangekutsi size sicedze ebusuku kakhulu nangabe ngingakasimisi lesifundvo.” Lenye inhloko yemndeni yaseJapan itsi indvodzana yayo leneminyaka lelishumi budzala ayitihluphi ngekunaka sikhatsi futsi isuke isafuna kuchubeka. Kungani yenta njalo? Lobabe utsi: “Iyakhutsateka futsi loko kuyengetela injabulo.”
Nanobe kunjalo, akusibo bonkhe bantfwana labativa ngalendlela futsi ecinisweni, labanye bangase bangakujabuleli kukhonta kwemndeni. Yini lebangela loko? Naku lokwashiwo ngulomunye babe waseTogo: “Kukhonta Jehova akukafaneli kube yintfo lengajabulisi.” Nangabe kunjalo, loko ngeke yini kusho kutsi kukhonta kwemndeni akwentiwa kahle? Imindeni leminyenti itfole kutsi kukhonta kwemndeni kungaba ‘yinjabulo,’ njengobe kwasho Isaya mayelana neliSabatha.—Isa. 58:13, 14.
Bobabe labangemaKhristu batfole kutsi kuze kukhonta kwemndeni kujabulise, kudzingeka wonkhe umuntfu ative akhululekile. Ralf, lonemadvodzakati lamatsatfu nendvodzana yinye, utsi kukhonta kwabo kwemndeni kuba shengatsi bayaticocela nje, akubi ngatsi sifundvo, futsi wonkhe umuntfu uba nencenye. Kuliciniso kutsi akusimelula ngaso sonkhe sikhatsi kwenta wonkhe umuntfu akujabulele kukhonta kwemndeni futsi abe nencenye kuko. Lomunye make uyavuma: “Ngaletinye tikhatsi ngiba bete umdlandla wekwenta kukhonta kwemndeni kujabulise njengobe bengingatsandza.” Ungakhona yini kuncoba lenkinga?
KUVUMELANA NETIMO NEKWENTA TINTFO LETEHLUKAHLUKENE
Lomunye babe waseJalimane lonebantfwana lababili utsi: “Kudzingeka sivumelane netimo.” Natalia, longumake lonebantfwana lababili utsi: “Intfo lebaluleke kakhulu emndenini wetfu kwenta tintfo letehlukahlukene.” Imindeni leminyenti yehlukanisa kukhonta kwemndeni kube tincenye letehlukahlukene. Cleiton, longubabe waseBrazil lonebantfwana lababili labaseminyakeni yekutfomba utsi: “Loko kwenta lesifundvo sibe mnandzi kakhulu futsi onkhe emalunga emndeni ayahlanganyela kuso.” Ngekwehlukanisa lesifundvo, batali bangatfola litfuba lekutsi banake tidzingo temntfwana ngamunye nangabe bashiyana kakhulu ngeminyaka. Batali bangacoca nelilunga ngalinye lemndeni ngetidzingo talo futsi bangashintjashintja nabakhetsa loko lokutawufundvwa nendlela lokutakwentiwa ngayo.
Labanye benta njani kute bente tintfo letehlukahlukene ekukhonteni kwabo kwemndeni? Labanye bacala ngekuhlabela tingoma teMbuso. Juan waseMexico utsi: “Loko kwenta wonkhe umuntfu akhululeke kuphindze kwente tingcondvo tetfu tilungele loko lesitakufundza.” Umndeni wakhe ukhetsa tingoma letihambelana naloko lokutawube kufundvwa ngalelo langa.
Imindeni leminyenti ifundza incenye letsite leseBhayibhelini ndzawonye. Kuze ente lokwehlukile, emalunga emndeni afundza tindzima tebantfu labehlukahlukene labakuleyo ndzaba. Lomunye babe eJapan wavuma kutsi “ekucaleni kufundza ngaleyo ndlela bekuyintfo lengaketayeleki” kuye. Kodvwa emadvodzana akhe lamabili bekakujabulela kubona batali bawo bajabula ngekwenta lokutsite nawo. Leminye imindeni ize idlale ema-drama ngetindzaba letiseBhayibhelini. Roger, longubabe waseNingizimu Afrika lonemadvodzana lamabili, utsi: “Bantfwana ngalesinye sikhatsi babona tintfo eBhayibhelini tsine batali lebesingakatiboni.”
Lenye indlela yekwenta tintfo letehlukahlukene kutsi umndeni usebente ndzawonye wakhe lokutsite, njengemkhumbi waNowa nobe lithempeli laSolomoni. Kwenta loku kudzinga kutsi ucwaninge futsi loko kungajabulisa. Nasi sibonelo: Kulomunye umndeni wase-Asia, intfombatanyana leneminyaka lesihlanu budzala beyinebatali bayo kanye nagogo wayo endlini yekuphumula. Bebadlala lomunye umdlalo lokhombisa luhambo lwemphostoli Pawula lwetitfunywa telivangeli. Leminye imindeni idlala imidlalo lesekelwe etindzabeni letisencwadzini ya-Eksodusi. Donald waseTogo loneminyaka lengu-19 budzala utsi: “Kwenta tintfo letehlukahlukene kwente kukhonta kwetfu kwemndeni kwajabulisa, nemndeni wetfu wajabula.” Ukhona yini umdlalo lowucabangako longenta kukhonta kwemndeni wakho kujabulise kakhudlwana?
KULUNGISELELA KUBALULEKE KAKHULU
Nanobe kwenta tintfo letehlukahlukene kanye nekuvumelana netimo kwenta kukhonta kwemndeni kujabulise, kodvwa kuze kufundzise sibili, kudzingeka kutsi nonkhe nilungiselele. Ngaletinye tikhatsi bantfwana bayadzinwa, ngako bobabe kudzingeka bacabangisise ngaloko labakhetsa kutsi kwentiwe baphindze batinikete sikhatsi sekulungiselela kahle. Naku lokushiwo ngulomunye babe: “Nangilungiselele, wonkhe umuntfu uyazuza kulesifundvo.” Lomunye babe eJalimane utjela umndeni wakhe kusenesikhatsi ngaloko lokutawufundvwa emavikini lalandzelako. Lomunye babe waseBenin lonebantfwana labancane labasitfupha, nakahlela kutsi kubukelwe i-DVD lesekelwe eBhayibhelini ekukhonteni kwemndeni, ubaniketa imibuto kusenesikhatsi. Kuyacaca kutsi kulungiselela kwenta kukhonta kwemndeni kuzuzise.
Nangabe umndeni ukwati kusenesikhatsi loko lokutawufundvwa, ungacoca ngako njengobe liviki lisachubeka, lokwenta kutsi ube nenkhaphunkhaphu. Nangabe umuntfu ngamunye abelwe lokutsite, loko kutakwenta kutsi naye ative ayincenye yalokukhonta kwemndeni.
LWELANI KUTSI KUBE KHONA NJALO
Imindeni leminyenti ikutfola kumatima kuba nekukhonta kwemndeni njalo.
Bobabe labanyenti kudzingeka basebente ema-awa lamanyenti kuze bakhone kondla imindeni yabo. Nasi sibonelo: Lomunye babe lohlala eMexico usuka ekhaya ngensimbi yesitfupha ekuseni aze abuye ngensimbi yesiphohlongo ebusuku. Kuletinye timo, kungase kube nesidzingo sekutsi kushintjwe sikhatsi seKukhonta Kwemndeni ngenca yaleminye imibutsano yebuKhristu leba khona.
Nanobe kunjalo, kudzingeka kutimisela kuze kukhonta kwemndeni kube khona njalo. Nakakhuluma ngekutimisela kwemndeni wakubo, Loïs lohlala eTogo loneminyaka lelishumi nakunye budzala utsi: “Ngisho nobe ngaletinye tikhatsi kudzingeka sicale kukhonta kwemndeni sekwephutile ngenca yalokutsite lokuphatamisile emkhatsini welilanga, siyaciniseka kutsi kuba khona.” Kungaleso sizatfu leminye imindeni ihlela kutsi ibe nekukhonta kwemndeni nakusasuka liviki. Nangabe kuvela simo lebesingakalindzeleki, ingakhona kuphindze ihlele kukuchuba ngalelinye lilanga kulelo viki.
Njengobe kubitwa ngekutsi “kukhonta kwemndeni,” leligama liyaveta kutsi kuyincenye yekukhonta kwenu Jehova. Njalo ngeliviki, onkhe emalunga emndeni kufanele aletse kuJehova ‘titselo temilomo yawo.’ (Hos. 14:2) Shengatsi leso kungaba sikhatsi lesijabulisa kakhulu kuwo onkhe emalunga emndeni, “ngobe injabulo yenu levela kuSimakadze ingemandla enu.”—Neh. 8:9, 10.


text:
SEHLUKO SESIBILI
LiBhayibheli—Incwadzi Levela KuNkulunkulu
LiBhayibheli lehluke njani kuletinye tincwadzi?
LiBhayibheli lingakusita njani kutsi ulwisane netinkinga takho?
Kungani kufanele utetsembe tiphrofetho letiseBhayibhelini?
1, 2. Ngutiphi tintfo letenta liBhayibheli libe sipho lesijabulisako lesivela kuNkulunkulu?
USAKHUMBULA yini utfola sipho lesihle sibuya kumngani wakho lomtsandzako? Kutfola leso sipho kwakungatsintsi nje kuphela inhlitiyo kodvwa futsi kwakujabulisa. Phela sipho sikutjela lokutsite ngaloyo muntfu lokuphe sona
2 LiBhayibheli lisipho lesivela kuNkulunkulu, lokufanele sisibonge kakhulu. Lencwadzi lengafanani naletinye tincwadzi isikhombisa tintfo lebesingeke sitati ngaphandle kwayo. Nasi sibonelo: Isifundzisa ngekudalwa kwemazulu, umhlaba, kanye nendvodza yekucala nemfati wekucala. LiBhayibheli licuketse timiso lesingatetsemba letisisitako kute sikhone kumelana netinkhatsato tekuphila. Lisichazela kutsi Nkulunkulu utasigwalisa kanjani setsembiso sakhe sekuletsa simo lesincono emhlabeni. Cabanga nje ngesipho lesihle kangaka liBhayibheli lelingiso!
3. Njengobe Jehova asilungisele liBhayibheli, kusitjelani loko ngaye, futsi kungani kusijabulisa?
3 LiBhayibheli liphindze libe sipho lesijabulisako ngobe liveta lokutsite ngeMuphi walo, Nkulunkulu Jehova. Lokutsi nje usinike liBhayibheli kubufakazi lobucacile bekutsi ufuna simati kancono. LiBhayibheli lingakusita usondzele kuJehova.
4. Yini lekujabulisako ngekusakatwa kweliBhayibheli?
4 Nangabe uneliBhayibheli, ciniseka kutsi awuwedvwa. LiBhayibheli liphelele nobe liyincenye liye lashicilelwa ngetilwimi letingetulu kwa-2 300. Ngenca yaloko litfolwa ngemaphesenti langetulu kwa-90 ebantfu emhlabeni wonkhe. Kusakatwa emaBhayibheli langetulu kwesigidzi liviki ngalinye. Kuye kwashicilelwa emaBhayibheli laphelele nobe layincenye langetulu kwetinkulungwane tetigidzi. Kute ngisho naleyodvwa incwadzi lefanana neliBhayibheli.
5. LiBhayibheli ‘liphefumulelwe nguNkulunkulu’ ngayiphi indlela?
5 Ngetulu kwaloko, liBhayibheli ‘liphefumulelwe nguNkulunkulu.’ (2 Thimothi 3:16) Ngayiphi indlela? LiBhayibheli ngekwalo litsi: “Bantfu bakhuluma lokukwaNkulunkulu, bachutjwa ngumoya longcwele.” (2 Phetro 1:21) Kute sifanekise loku: Somabhizinisi angahle acele mabhalane wakhe kutsi ambhalele incwadzi. Lencwadzi isuke icuketse imiyalo nemicabango yasomabhizinisi. Isuke iyasomabhizinisi, hhayi mabhalane. Ngendlela lefanako, liBhayibheli licuketse umlayeto waNkulunkulu, hhayi webantfu labalibhala. Kungako lonkhe liBhayibheli ‘lilivi laNkulunkulu.’
LIYAVUMELANA FUTSI LICONDZILE
6, 7. Kungani kuvumelana lokusetincenyeni teliBhayibheli kuphawuleka ngalokukhetsekile?
6 Kwatsatsa iminyaka lengu-1 600 kutsi liBhayibheli licedvwe kubhalwa. Babhali balo baphila ngetikhatsi letehlukene futsi bebasuka emakhaya langafani. Labanye kubo bebabalimi, labanye babadwebi betinhlanti, kantsi labanye bebabelusi. Labanye bebabaphrofethi, tikhulu, kanye nemakhosi. Umbhali weLivangeli Lukha abengudokodela. Nobe nje balobi beBhayibheli bebavela emakhayeni nasetindzaweni letingafani, liBhayibheli liyavumelana kusukela ekucaleni kuze kube sekugcineni. *
7 Incwadzi yekucala yeliBhayibheli isitjela kutsi tinkinga tebantfu tacala kanjani. Incwadzi yekugcina isitjela kutsi umhlaba wonkhe utawuba lipharadisi nobe insimi lenhle. Tincenye teliBhayibheli setitonkhe tihlanganisa tinkhulungwane teminyaka yemlandvo futsi tihlobene nekwembulwa kwetinjongo taNkulunkulu. Kuvumelana kweliBhayibheli kusishiya sibambe longentasi, kodvwa vele nguloko lebesingakulindzela encwadzini levela kuNkulunkulu.
8. Nika tibonelo letikhombisa kutsi liBhayibheli licondzile nalikhuluma ngetindzaba tesayensi.
8 LiBhayibheli licondzile nalikhuluma ngetindzaba tesayensi. Licuketse kwatiswa lokwakungacondzakali ngalesikhatsi libhalwa. Nasi sibonelo: Incwadzi yaLevithikhusi icuketse imitsetfo leyayiya kuma-Israyeli lemayelana nekuhloba, kanye nekuhlukaniswa kwalabo lebebanetifo letitsatselwanako, kodvwa tive letibomakhelwane bawo betingati lutfo ngaloku. Ngalesikhatsi kunembono longasiwo ngekuma kwemhlaba, liBhayibheli lavele latsi uyindzingiliti nobe imbulunga. (Isaya 40:22) LiBhayibheli liphindze litsi umhlaba ‘ulenga eteni.’ (Jobe 26:7) Kuliciniso kutsi liBhayibheli alisiyo incwadzi yesayensi. Kodvwa nalikhuluma ngetindzaba tesayensi, litibeka ngalokucondzile. Loku akusiko yini vele lebesingakulindzela encwadzini levela kuNkulunkulu?
9. (a) LiBhayibheli likhombisa njani kutsi licondzile futsi letsembekile nalikhuluma ngemlandvo? (b) Kwetsembeka kwebabhali balo kukutjelani wena ngeliBhayibheli?
9 LiBhayibheli licondzile nalikhuluma ngemlandvo futsi letsembekile. Indlela lelichaza ngayo tintfo icacile. Tindzaba letikulo atikhulumi nje ngemabito ebantfu kuphela, kodvwa tiphindze tikhulume ngisho nangekutalwa kwabo. * Ngalokungafanani netati temlandvo telive, ngalokuvamile letatingakubiki kuncotjwa kwebantfu bato, balobi beBhayibheli bebatsembekile, futsi bebaze babike ngisho nemaphutsa abo newetive takubo. Nasi sibonelo: Encwadzini yeliBhayibheli yaNumeri, Mosi uvuma liphutsa lakhe lelikhulu lelamenta wasolwa kakhulu. (Numeri 20:2-12) Kwetsembeka lokufanana naloku, akumane nje kutfolakale etincwadzini temlandvo, kodvwa kutfolakala eBhayibhelini ngobe livela kuNkulunkulu.
INCWADZI YEKUHLAKANIPHA LOKULUSITO
10. Kungani kungamangalisi kutsi liBhayibheli liyincwadzi lelusito?
10 Ngekutsi liBhayibheli liphefumulelwe nguNkulunkulu, ‘lilungele kufundzisa, nekusola, nekucondzisa, nekuyala ngekulunga.’ (2 Thimothi 3:16) LiBhayibheli liyincwadzi lelusito. Likhombisa kutsi likwati ngalokucondzile kwakheka kwemuntfu. Kungako uMbhali walo, longuNkulunkulu Jehova anguMdali. Ukwati kancono kucabanga kwetfu kanye nendlela lesitiva ngayo. Ngetulu kwaloko, Jehova uyati kutsi yini lesiyidzingako kute sijabule. Uphindze ati netindlela tekuphila lokufanele sitigweme.
11, 12. (a) Ngutiphi tihloko Jesu lakhuluma ngato eNshumayelweni yakhe yaseNtsabeni? (b) Ngutiphi letinye timiso letibalulekile liBhayibheli lelikhuma ngato, futsi kungani seluleko salo singaphelelwa sikhatsi?
11 Ase ucabange ngenkulumo yaJesu lebitwa ngekutsi yiNshumayelo yaseNtsabeni, lebhalwe kuMatewu tehluko-5 kuya ku-7. Kulemfundvo lesesigabeni lesisetulu, Jesu wakhuluma ngetihloko letingafanani, letifaka ekhatsi indlela yekutfola injabulo yeliciniso, indlela yekucatulula tinkinga, indlela yekuthandaza kanye nembono lokahle ngemcebo. Emavi aJesu anemandla futsi alusito kitsi lamuhla njengobe abenjalo nangalesikhatsi awakhuluma.
12 Letinye timiso teliBhayibheli timayelana nekuphila kwemndeni, imikhuba yekusebenta, kanye nebungani lesiba nabo nalabanye bantfu. Timiso teliBhayibheli tisebenta kubo bonkhe bantfu, futsi seluleko salo siyazuzisa. Kuhlakanipha lokutfolakala eBhayibhelini kufishaniswe ngalamavi lashiwo nguNkulunkulu ngemphrofethi longu-Isaya: ‘NginguJehova Nkulunkulu wenu, lokunguyena anifundzisa kutsi ngukuphi lokuncono kunako konkhe kini.’
INCWADZI YETIPHROFETHO
13. Jehova waphefumulela umphrofethi Isaya kutsi abhale miphi imininingwane macondzana neliBhabhulona?
13 LiBhayibheli linetiphrofetho letinyenti, letinye tato setigcwalisekile. Cabangela nasi sibonelo: Ngemphrofethi Isaya, labephila ekhulwini leminyaka lesi-8 B.C.E., Jehova wabiketela kutsi liBhabhulona litawubhujiswa. (Isaya 13:19; 14:22, 23) Kwaniketwa imininingwane lebeyikhombisa kutsi lelidolobha laliyobhujiswa kanjani. Emabutfo lahlaselako abetawubohlisa umfula waseBhabhulona bese angena kulelidolobha ngephandle kwekulwa. Akugcini lapho. Umphrofethi longu-Isaya waze washo nelibito lenkhosi lebeyitawuncoba liBhabhulona
14, 15. Yagcwaliseka njani leminye imininingwane yesiphrofetho sa-Isaya ngeliBhabhulona?
14 Ngemva kweminyaka lengu-200 ngebusuku ba-October 5/6, 539 B.C.E.
15 BaseBhabhulona bebanelidzili ngalobo busuku futsi bebativa balondzekile ngekhatsi kwaletindvonga letindze. Ngalesikhatsi lidzili lisachubeka, Khuresi ngekuhlakanipha waphambukisa emanti emfula lobewugeleta kulelidolobha. Ngekushesha emanti abesabohle ngalokwanele kutsi emabutfo akhe akwati kwewelela ngesheya asondzele etindvongeni talelidolobha. Emabutfo aKhuresi abetawungena njani ngekhatsi kwaletindvonga taseBhabhulona? Ngesizatfu lesitsite, baseBhabhulona ngalobo busuku ngebudlabha bebashiye emasango alelidolobha avuliwe.
16. (a) Yini leyabiketelwa ngu-Isaya mayelana nemiphumela yeliBhabhulona? (b) Sagcwaliseka njani siphrofetho sa-Isaya sekubhujiswa kweBhabhulona?
16 Kwabiketelwa loku macondzana neBhabhilona: “Kungeke kuphindze kuhlale muntfu kuyo, kute loyawuphidze ahlale kuyo titukulwane ngetitukulwane; kute um-Arabu loyawumisa lithende lakhe lapho, kute nemelusi loyawuphumulisa imihlambi yakhe kuyo.” (Isaya 13:20) Lesiphrofetho senta lokungetulu nje kwekubiketela ngekuwa kwalelidolobha, saphindze sakhombisa nekutsi liBhabhulona litawubhujiswa ngalokuphelele. Ungabubona bufakazi bekugcwaliseka kwalamavi. Indzawo lekungahlali muntfu kuyo lapho bekwakhiwe khona liBhabhulona
17. Kugcwaliseka kwetiphrofetho teliBhayibheli kulucinisa njani lukholo?
17 Kubona kutsi liBhayibheli liyincwadzi yetiphrofetho longatetsemba akulucinisi yini lukholo lwakho? Nangabe Nkulunkulu Jehova aye watigcwalisa tetsembiso latenta kadzeni, natsi sinaso sizatfu sekuciniseka kutsi utasigcwalisa setsembiso selipharadisi lasemhlabeni. (Numeri 23:19) ‘Sinelitsemba lekuphila lokuphakadze lekwatsi umhlaba ungakasekelwa kwetsenjiswa nguNkulunkulu longawacali emanga.’
‘LIVI LANKULUNKULU LIYAPHILA’
18. Nguliphi liphuzu lelinemandla lelivetwa ngumphostoli Pawula “ngelivi laNkulunkulu”?
18 Kuloko lesesikufundzile kulesehluko, kuyacaca kutsi liBhayibheli vele liyincwadzi leyehlukile kuletinye. Kodvwa kuba ligugu kwalo, akubangelwa nje kuphela kutsi liyavumelana nesayensi, umlandvo nekuhlakanipha lokulusito, kanye netiphrofetho lesingatetsemba. Umphostoli Pawula wabhala: “Livi laNkulunkulu liphilile, linemandla; likhalipha kwengca inkemba lesika tinhlangotsi totimbili. Lisika lidzimate lehlukanise umphefumulo nemoya, emalunga nemnkantja, lehlulele imicabango netifiso tenhlitiyo.”
19, 20. (a) LiBhayibheli lingakusita njani kutsi utihlole? (b) Ungabonisa njani kutsi uyabonga ngesipho lesehlukile lesivela kuNkulunkulu, liBhayibheli?
19 Kufundza “livi” nobe umlayeto waNkulunkulu loseBhayibhelini kungashintja kuphila kwetfu. Lingasisita kutsi sitihlole ngendlela lesingakaze sitihlole ngayo. Singase sitsi siyamtsandza Nkulunkulu, kodvwa indlela lesilalela ngayo loko Livi lakhe leliphefumulelwe liBhayibheli lelikufundzisako, ngiyo leyoveta loko lesikucabangako ngisho netinhloso tetinhlitiyo tetfu.
20 Ngalokucinisekile liBhayibheli yincwadzi levela kuNkulunkulu. Liyincwadzi lokufanele siyifundze, siyidadishe futsi siyitsandze. Bonisa kutsi uyabonga ngalesipho lesivela kuMdali ngekuchubeka uhlolisisa loko lesikuphetse. Ngekwenta kanjalo, uyojabula ngekwati injongo yaNkulunkulu ngebantfu. Kutsi lenjongo iyini nekutsi itawufezeka kanjani, kutawucocwa ngako esehlukweni lesilandzelako.
^ sig. 6 Nobe nje labanye bantfu batsi tincenye letitsite teliBhayibheli tiyaphikisana, kute bufakazi baloko. Fundza sehluko 7 sencwadzi letsi IBhayibheli—Izwi LikaNkulunkulu Noma Elomuntu? (letfolakala ngesiZulu) leshicilelwe boFakazi BaJehova.
^ sig. 9 Nasi sibonelo: Buka luhla lekutalwa kwaJesu njengobe lubhalwe kuLukha 3:23-38.
^ sig. 16 Kuze utfole kwatiswa kabanti ngetiphrofetho teliBhayibheli, fundza emakhasini 27-9 encwajana letsi Incwadi Yabo Bonke Abantu (letfolakala ngesiZulu) leshicilelwe boFakazi BaJehova.
^ sig. 17 Kubhujiswa kweBhabhulona kumane kungulesinye setibonelo sekugcwaliseka kwesiphrofetho seliBhayibheli. Letinye tifaka ekhatsi kubhujiswa kweThire neNineve. (Hezekiya 26:1-5; Zefaniya 2:13-15) Siphrofetho saDanyela sabiketela kulandzelana kwemibuso letawubusa ngemuva kwekubhujiswa kweBhabhulona. Loku kufaka ekhatsi emaMediya nebasePheresiya kanye neGrisi. (Danyela 8:5-7, 20-22) Fundza Sandzisanchazo emakhasini 199-201, lapho kunendzaba lekhuluma ngetiphrofetho taMesiya letagcwaliseka kuJesu Khristu.


text:
Kunakekela Lasebakhulile
“Bantfwana, akukafaneli sitsandze ngelivi nobe ngemlomo kuphela, kodvwa kufanele sitsandze ngetento nangeliciniso.”—1 JOH. 3:18.
1, 2. (a) Ngubuphi bumatima imindeni leminyenti leba nabo, futsi loko kuphakamisa miphi imibuto? (b) Batali nebantfwana bangahlangabetana njani netimo letishintjako?
KUNGABA buhlungu kakhulu kubona batali bakho labake baba nemandla futsi bakwati kutentela tintfo kutsi nyalo abasakhoni kutinakekela. Kungenteka kutsi umtali wakho uwile wephuka, mhlawumbe sewucala kudideka nekulahlekelwa yingcondvo, nobe kutfolakele kutsi unesifo lesimatima. Ngakulolunye luhlangotsi, bantfu lasebakhulile bangase bakutfole kumatima kwemukela kutsi lushintjo lolwenteka ekuphileni kwabo nobe letinye timo kungabenta bangasakwati kutinakekela. (Jobe 14:1) Yini lengase yentiwe? Banganakekelwa njani?
2 Lesinye sihloko lesikhuluma ngekunakekela lasebakhulile sitsi: “Nanobe kumatima kucoca ngetindzaba letimayelana nekukhula, kodvwa umndeni lococile ngaletimo futsi wavumelana ngetindlela letingasetjentiswa ungakutfola kumelula kuhlangabetana nanobe yini lengenteka.” Kukhulumisana lokunjena kubalulekile nangabe sivuma kutsi lusizi lolubangelwa kukhula ngeke sikwati kulubalekela. Nanobe kunjalo, singakhona kutilungiselela futsi sente tincumo tisengakefiki leto tikhatsi. Ase sihlole kutsi imindeni ingabambisana njani ngelutsandvo nayilungiselela kuhlangabetana naleto timo.
KULUNGISELELA “TINSUKU TEKUHLUPHEKA”
3. Yini lokungase kudzingeke imindeni iyente lapho sidzingo sekunakekela batali lasebakhulile sikhula? (Buka sitfombe lesisekucaleni kwalesihloko.)
3 Kunesikhatsi lapho bantfu labanyenti lasebakhulile bangasakhoni kutinakekela, futsi sebadzinga lusito lolutsite. (Fundza Umshumayeli 12:1-7.) Nangabe batali lasebakhulile bangasakhoni kutinakekela, bona kanye nebantfwana babo lasebakhulile kufanele bancume kutsi ngutiphi tindlela letincono labangatisebentisa nalabangakhona kutibhadalela. Kukuhlakanipha kuba nemhlangano njengemndeni nicoce ngendlela leningabambisana ngayo, ngetidzingo letikhona, kanye nangetindlela letingasetjentiswa. Bonkhe labatsintsekako, ikakhulukati batali, kufanele bayivete ngekukhululeka indlela labativa ngayo futsi bachaze onkhe emaciniso ngendlela leveta kucabangela. Bangacoca nangekutsi nangabe batali bangatfola lusito lolunyenti, bangakhona yini kuchubeka basekhaya labo. * Bangase bacabange nangekutsi kungakanani umuntfu ngamunye langakwenta kute kutfwaliswane lomtfwalo. (Taga 24:6) Nasi sibonelo: Labanye bangakhona kunakekela laba lasebakhulile onkhe malanga kantsi labanye bangakhona kusekela ngetimali. Bonkhe kufanele bati kutsi nguloyo naloyo unendzima yakhe. Nanobe kunjalo, indzima yemuntfu ngamunye ingashintja njengobe sikhatsi sichubeka futsi kungase kudzingeke kushintjwane kuleminye imisebenti.
4. Emalunga emndeni angalutfola kuphi lusito?
4 Nasewucala kunakekela batali lasebakhulile, tinikete sikhatsi sekufundza kabanti ngesimo sabo. Nangabe umtali wakho anesifo lesitawuchubeka siba sibi kakhulu, fundza kutsi ngutiphi tintfo letingase tenteke njengobe sikhatsi sichubeka. (Taga 1:5) Tsintsana nemahhovisi ahulumende lanetinhlelo tekunakekela lasebakhulile. Yetama kutfola kutsi ngutiphi tintfo letikhona emmangweni letingenta lomsebenti wakho ube melula futsi ukwati kuwenta ngendlela lencono. Lushintjo loluba khona etimeni temndeni wakho lungakwenta ube nemiva leshintjashintjako, lefaka ekhatsi kwetfuka, kudideka nobe kutiva shengatsi ulahlekelwe. Khuluma nemngani lometsembako umchazele indlela lotiva ngayo. Ngetulu kwako konkhe, tfululela sifuba sakho kuJehova. Angakunika kuthula kwengcondvo lokudzingako kute ubhekane nanobe ngusiphi simo.—Hla. 55:22; Taga 24:10; Fil. 4:6, 7.
5. Kungani kukuhlakanipha kukufuna kusenesikhatsi kwatiswa lokumayelana netindlela tekunakekela lasebakhulile?
5 Ngekuhlakanipha, labanye bantfu lasebakhulile nemindeni yabo bafuna kwatiswa kusenesikhatsi mayelana netindlela tekunakekela letingase tisetjentiswe, njengekutsi kungenteka yini umtali ahlale nendvodzana nobe indvodzakati yakhe, kungasetjentiswa yini tindzawo talasebakhulile nobe letinye tintfo letikhona emmangweni. Basuke babonile kutsi kungase kuvele ‘kuhlupheka nelusizi,’ ngako batilungiselela kusenesikhatsi. (Hla. 90:10) Imindeni leminyenti ayitilungiseleli, futsi ibese iphoceleleka kutsi itsatse tincumo letimatima ngekubhudvutela nasekuvele inkinga. Lesinye sati sitsi “lesi kusuke kusikhatsi lesibi kakhulu sekwenta tincumo letinjalo.” Nangabe kwentiwa tintfo ngekubhudvutela, emalunga emndeni angase acindzeteleke bese kuba nekungevani. Ngakulolunye luhlangotsi, kuhlela tintfo kusenesikhatsi kwenta kutsi kungabi matima kushintja nangabe sekudzingeka.—Taga 20:18.
6. Batali kanye nebantfwana babo bangazuza njani ngekucoca ngekutsi laba lasebakhulile batawuhlala kuphi?
6 Ungase ukutfole kumatima kukhuluma nebatali bakho ngekutsi batawuhlala kuphi nobe kutsi kungase kudzingeke batfutse. Nanobe kunjalo, labanyenti batfole kutsi kukhuluma ngaletintfo kuba lusito lolukhulu esikhatsini lesitako. Kwentiwa yini loko? Kungobe bahlela tindlela letisebentisekako ngekutsi bakhulume ngekukhululeka futsi babonise kucondza kusesekuhle. Batfola kutsi kuveta imibono yabo kusenesikhatsi ngelutsandvo nangemusa, kwenta kube melula kutsatsa tincumo nasekudzingeka. Ngisho nalapho bantfu lasebakhulile bafuna kuhlala bodvwa futsi bachubeke batinakekela nabasakhona, kuzuzisa kakhulu kucoca nebantfwana babo ngendlela labangafisa kunakekelwa ngayo nasekuvela sidzingo.
7, 8. Ngutiphi tintfo lokungaba kuhle kutsi imindeni ikhulume ngato futsi kungani kunjalo?
7 Batali, nanisakhuluma ngetintfo letinjena kufanele nichazele imindeni yenu ngetifiso tenu, ngetimo temali nangetindlela lenifisa kutsi tisetjentiswe. Loko kungenta imindeni ikwati kwenta tincumo letikahle nangabe kuvela simo lapho ningakhoni kutincumela khona. Batawukhona kutihlonipha tifiso tenu futsi baciniseke kutsi niyatentela tincumo nangabe nisakhona. (Ef. 6:2-4) Nasi sibonelo: Ulindzele kutsi umntfwana wakho akucele kutsi uyewuhlala naye nemndeni wakhe yini, nobe ulindzele lokunye lokwehlukile? Khombisa kucabangela futsi wati kutsi akusibo bonkhe labangabona tintfo ngendlela wena lotibona ngayo, nekutsi kutsatsa sikhatsi nganobe ngubani—lokufaka ekhatsi umtali nobe umntfwana—kutsi alungise indlela lacabanga ngayo.
8 Bonkhe kufanele bati kutsi bangatibalekela tinkinga ngekuhlela kahle nangekukhulumisana. (Taga 15:22) Loko kufaka ekhatsi kukhulumisana ngetindzaba tekwelashwa nangetintfo lenitifisako. Tintfo lokukhulunywa ngato ekhadini lelitsi “Advance Medical Directive” lelisetjentiswa BoFakazi BaJehova, titintfo letibaluleke kakhulu lokufanele kucocwe ngato. Umuntfu ngamunye unelilungelo lekutfola kwatiswa mayelana nekwelashwa lokutsite, futsi unelilungelo lekukwemukela nobe kungakwemukeli. Likhadi lelitsi “Advance Medical Directive,” liyakuchaza loko umuntfu lakufisako endzabeni yekwelashwa. Kuba nemuntfu lotakukhulumela (nangabe kusemtsetfweni loko futsi kuvumelekile kukwenta), kungenta uciniseke kutsi umuntfu lometsembako utawukwentela tincumo letikahle nakudzingeka. Kungaba kuhle kutsi labo labatsintsekako babe nemakhophi ato tonkhe timphepha lokufanele batisebentise nasekudzingeka. Labanye batsetse lawo makhophi bawabeka netincwadzi telifa kanye naletinye timphepha letibalulekile letimayelana nemshuwalensi, timali, kwatiswa lokuvela emahhovisini ahulumende nalokunye lokunyenti.
KUBEKETELELA TIMO LETISHINTJAKO
9, 10. Nguluphi lushintjo lolwenteka kumuntfu losakhulile lolungase lutsintse indlela ladzinga kusitwa ngayo?
9 Etimeni letinyenti, batali nebantfwana bavame kukhetsa kutsi labatali lasebakhulile bachubeke batinakekela bona nangabe basenawo emandla. Kungenteka kutsi basakwati kutiphekela, kuhlanta indlu, kunatsa imitsi nekukhuluma kahle. Ngako bangacinisekisa bantfwana babo kutsi akukadzingeki bakhatsateke kakhulu ngabo. Kodvwa njengobe sikhatsi sichubeka, kungenteka batali bangasakhoni kuhamba, bangasakhoni kutiyela etitolo, nobe bacale kukhohlwa kakhulu, bese kudzingeka kutsi bantfwana babo babanakekele etimeni letinjalo.
10 Kudideka, kucindzeteleka, kutonela, kungeva kahle, kungaboni kahle kanye nekukhohlwa, kunguletinye tetintfo letibangelwa kuguga, kodvwa nangabe tinkinga letinjalo temphilo seticala kuvela, tingakhona kwelashwa kahle. Kufanele nisheshe nifune lusito lwabodokotela nangabe senicala kubona timphawu letifana naleti. Kungase kudzingeke kutsi bantfwana kube ngibo labatsatsa sinyatselo kulesimo. Ngaletinye tikhatsi kungase kudzingeke kutsi kube ngibo labahamba embili ekwenteni tintfo umtali labekakhona kutentela tona. Kute bantfwana banakekele batali ngendlela lencono kakhulu, kungadzingeka kutsi babakhulumele, banake timphepha tabo futsi babashayelele imoto, babentele nalokunye lokunyenti.—Taga 3:27.
11. Yini lengentiwa kute kuncishiswe bumatima lobubangelwa kushintja kwetimo?
11 Nangabe ungakhoni kulungisa tinkinga tebatali bakho, kungase kudzingeke kwentiwe lushintjo endleleni labanakekelwa ngayo nobe endzaweni labahlala kuyo. Naluluncane lushintjo loludzingekako, kungaba melula kakhulu kulwenta. Nangabe uhlala khashane nebatali bakho, kungenela yini kutsi umKhristu lotsite nobe makhelwane ahle aya kubo ayewubahlola bese uyakuchazela kutsi banjani? Badzinga kusitwa ngekuphekelwa nangekuhlantelwa indlu kuphela yini? Nangabe ekhaya labo kungentiwa lushintjo loluncane, kungaba melula yini ngabo futsi kuphephe kutsi bahambahambe, bageze, bente naletinye tintfo? Mhlawumbe kuphela kwentfo batali lasebakhulile labayidzingako kute bakhone kuchubeka batinakekela, kutsi kube nemuntfu lobanakekela ekhaya labo. Kodvwa-ke, nangabe bangeke baphephe nabatihlalela bodvwa, kungase kudzingeke kutsi banakekelwe ngaso sonkhe sikhatsi. Kunobe ngusiphi simo, kufanele uhlolisise kutsi nguluphi lusito lolukhona endzaweni yakini. *—Fundza Taga 21:5.
INDLELA LABANYE LABAHLANGABETANA NGAYO NALESIMO
12, 13. Bantfwana lasebakhulile labahlala khashane nebatali babo bachubeke njani babahlonipha futsi babanakekela?
12 Bantfwana lababatsandzako batali babo bafuna kutsi bahlale kahle. Nangabe bati kutsi batali babo banakekeleke kahle, bativa banekuthula kwengcondvo. Nanobe kunjalo, ngenca yaleminye imitfwalo labanayo, bantfwana labanyenti lasebakhulile bahlala khashane nebatali babo. Etimeni letinjalo, labanye basebentisa sikhatsi sabo sekuphumula kute bavakashele batali babo futsi banakekele tidzingo tabo, babentele nemisebenti labangasakhoni kutentela yona. Kubashayela lucingo njalo—ngisho onkhe emalanga nakungenteka—kubabhalela tincwadzi, nobe kubatfumelela ema-e-mail kungacinisekisa batali kutsi bayatsandvwa.—Taga 23:24, 25.
13 Ngisho nobe simo sinjani, indlela batali bakho labanakekelwa ngayo lilanga ngalinye kudzingeka ihlolisiswe. Nangabe uhlala khashane nebatali bakho futsi baBoFakazi, ungakhuluma nalabadzala belibandla labakulo, ubacele kutsi bavete imibono yabo. Ungakhohlwa kuthantaza ngalendzaba. (Fundza Taga 11:14.) Ngisho nobe batali bakho bangasibo BoFakazi, kufanele ‘uhloniphe uyihlo nenyoko.’ (Eks. 20:12; Taga 23:22) Kuliciniso kutsi imindeni ngeke yente tincumo letifanako. Leminye imindeni ihlela kutsi umtali losakhulile atfutse atewuhlala nawo nobe ahlale edvute nawo. Kodvwa loku ngeke kwenteke ngaso sonkhe sikhatsi. Labanye batali bakubona kuncono kungahlali nebantfwana babo lasebakhulile kanye nemindeni yabo; banconota kutihlalela bodvwa kute bangabi ngumtfwalo. Labanye kungenteka kutsi banayo imali futsi banconota kutibhadalela tindleko tekutinakekela babe bahlala ekhaya labo.—Shu. 7:12.
14. Ngutiphi tinkinga labangaba nato labo labanakekela batali?
14 Emindenini leminyenti, umtfwalo lomkhulu wekunakekela batali uvame kutfwalwa ngumntfwana munye, loyo losuke ahlala edvute nabo. Nanobe kunjalo, labo labanakekela batali kufanele baciniseke kutsi abanaki kakhulu tidzingo tebatali babo bese bakhohlwa tidzingo temindeni yabo. Umuntfu ngeke akwati kucitsa sonkhe sikhatsi sakhe nemandla anakekela batali. Timo takhe tingase tishintje, futsi kuvele sidzingo sekutsi kushintjwe indlela lobekuhlelwe ngayo tintfo. Kungenteka yini kutsi lilunga lemndeni linye selitfwele imitfwalo leminyenti? Labanye bantfwana bangakhona yini kusita, mhlawumbe bashintjane ekunakekeleni batali?
15. Labo labanakekela lasebakhulile bangakubalekela njani kusheshe badzinwe?
15 Nangabe umtali losakhulile adzinga kusitwa njalo, kungenteka lona lomnakekelako adzinwe. (Shu. 4:6, NW.) Bantfwana lababatsandzako batali babo bafisa kubentela konkhe lokusemandleni abo, kodvwa bangase bacindzeteleke nangabe tidzingo tebatali babo tingapheli. Nangabe labo labanakekela lasebakhulile batikhandza bakulesimo kufanele babe nembono lofanele ngetintfo, futsi mhlawumbe bacele lusito. Kusita batali ngetikhatsi letitsite kungase kube kuphela kwentfo ledzingekako kute bangasheshi bayiswe ekhaya lalasebakhulile.
16, 17. Ngubuphi bumatima bantfwana labangahlangabetana nabo nabanakekela batali lasebakhulile, futsi bangabubeketelela njani? (Fundza nelibhokisi lelitsi “Kujabulela Kunakekela Batali Lasebakhulile.”)
16 Kubuhlungu kubona imiphumela yekuguga kubatali bakho lobatsandzako. Bantfu labanyenti labanakekela batali lasebakhulile bavame kuva buhlungu, kukhatsateka, kucindzeteleka, kutfukutsela, kutisola, ngisho nekuba nenzondo. Ngaletinye tikhatsi umtali losakhulile angase asho tintfo letibuhlungu nobe angabongi. Nangabe loko kwenteka, ungasheshi ucansuke. Lesinye sati sekusebenta kwengcondvo sitsi: “Indlela lencono kakhulu yekubeketelela imiva lonayo, ikakhulukati leyo lekwenta utive ungajabuli, kuvuma kutsi utiva ngaleyo ndlela. Ungenti shengatsi awubuva buhlungu nobe utisole ngendlela lotiva ngayo.” Khuluma nemuntfu loshade naye, nobe lelinye lilunga lemndeni, nobe umngani lometsembako mayelana nendlela lotiva ngayo. Kukhuluma nalabanye kungakusita kutsi ulawule imiva yakho.
17 Kungase kufike sikhatsi lapho umndeni ubabete imali nobe indlela yekuchubeka unakekela umtali ekhaya. Kungase kudzingeke kutsi umtali ayiswe ekhaya lalasebakhulile. Lomunye dzadze longumKhristu abevakashela make wakhe ekhaya lalasebakhulile cishe onkhe emalanga. Naku lakushoko ngemndeni wakubo: “Besingeke sikhone kunakekela make lilanga lonkhe njengobe bekudzingeka. Akuzange kube melula kwenta sincumo sekutsi ayiswe ekhaya lalasebakhulile. Bekumatima kakhulu. Kodvwa kwaba yindlela lencono kakhulu yekumnakekela etinyangeni tekugcina tekuphila kwakhe, futsi wakwemukela loko.”
18. Bantfu labanakekela batali lasebakhulile bangaciniseka ngani?
18 Umtfwalo wekunakekela batali bakho njengobe bakhula ungaba matima futsi ukucedze emandla. Kute indlela lengabekwa yekunakekela batali lasebakhulile lengasebentela bonkhe bantfu. Kodvwa ngekuhlela kahle, ngekubambisana kanye nekukhulumisana kahle, ngisho nekuthantaza ngalokusuka enhlitiyweni, ungakwati kufeza umtfwalo wekunakekela batali bakho lobatsandzako. Nawenta njalo, utawutiva wenetisekile ngekwati kutsi batali bakho banakekeleke kahle futsi batfola lonkhe lusito labaludzingako. (Fundza 1 Khorinte 13:4-8.) Ngetulu kwako konkhe, ungaciniseka ngekutsi utawuba nekuthula kwengcondvo Jehova lakunika labo labahlonipha batali babo.—Fil. 4:7.
^ sig. 3 Loko lokufiswa batali nobe bantfwana babo kungase kuye ngetimo tendzawo. Kuletinye tindzawo kuyintfo levamile nalenconotwako kutsi umndeni wonkhe uhlale ndzawonye nobe uchumane njalo.
^ sig. 11 Nangabe umtali wakho asahlala ekhaya, ciniseka kutsi bantfu lobetsembako labamnakekelako banato tikhiya tasendlini yakhe labangakhona kuvula ngato nakuvela simo lesiphutfumako.


text:
Steve Kekana
Steve Kekana (watalwa ngo 1958 e Zebediela, eLimpopo) ngumculi wase Ningizimu Afrika aphindze abe ngumbhali wetingoma. Kekana walahlekelwa kubona emehlweni aneminyaka lesihlanu nje kuphela, ngulapho khona ke wangeniswa esikolweni sebantfu labangaboni emehlweni ePietersburg. Lesi sikhatsi lapho waba khona nelutsandvo nemculo kakhulu, ngulapho wacala khona emacembu emculo kanye nebangani bakhe.
ngo 1979 nango 1980, Kekana wawina indondo lebeyatiwa ngekutsi yi SABC Black Music Award kubantfu besilisa, lendondo wayiwina ngelivi lakhe lebelitsandzeka. lengoma yaKekana letsi Raising My Family yaba yimpumelelo kakhulu ngoba beyitsandvwa ngesheya kwetilwandle emaveni ase Europe ngabo 1980. sekaphelele onke ema album a Kekana angemashumi lamane.. le album yakekana letsi "The Bushman" kanye naleletsi "Feel So Strong" (lebeyifaka phakatsi ingoma letsi Hotline) tadla lubhedvu Springbok Radio lena Radio beyinema charts labekafaka baculi belizinga lelisetulu ngalesosikhatsi selibandlululo e Ningizimu Afrika, kantsi letingoma taKekana taba ngubo nombolo #13 kanye na nombolo #6 emkhatsini kwa 1982 kanye na 1983 ngekulandzelana.
Steve Kekana uphindze abe neticu te B Juris kanye ne LLB degrees. Ungumshushisi aphindze abe ngumfundzisi wetemtsetfo eNyuvesi yase South Africa.
ngo 1979 nango 1980, Kekana wawina indondo lebeyatiwa ngekutsi yi SABC Black Music Award kubantfu besilisa, lendondo wayiwina ngelivi lakhe lebelitsandzeka. lengoma yaKekana letsi Raising My Family yaba yimpumelelo kakhulu ngoba beyitsandvwa ngesheya kwetilwandle emaveni ase Europe ngabo 1980. sekaphelele onke ema album a Kekana angemashumi lamane.. le album yakekana letsi "The Bushman" kanye naleletsi "Feel So Strong" (lebeyifaka phakatsi ingoma letsi Hotline) tadla lubhedvu Springbok Radio lena Radio beyinema charts labekafaka baculi belizinga lelisetulu ngalesosikhatsi selibandlululo e Ningizimu Afrika, kantsi letingoma taKekana taba ngubo nombolo #13 kanye na nombolo #6 emkhatsini kwa 1982 kanye na 1983 ngekulandzelana.
Steve Kekana uphindze abe neticu te B Juris kanye ne LLB degrees. Ungumshushisi aphindze abe ngumfundzisi wetemtsetfo eNyuvesi yase South Africa.
This is an excerpt from the article Steve Kekana from the Wikipedia free encyclopedia. A list of authors is available at Wikipedia.


text:
Mswati III
Mswati III yiNgwenyama yeMbuso wakaNgwane (25 Mabasa 1986). Ingwenyama Mswati yatalwa yatiwa ngekutsi ngumntfwanenkhosi Makhosetive esibhedlela sase RFM kaManzini. Wakhulela emtini webukhosi Etjeni madvutane naseMasundvwini. Babe weNgwenyama bekuyiNkhosi Sobhuza II, kantsi make wakhe bekuyinkhosikati laTfwala. Imbube yemhlaba yacala imfundvo yayo esikolweni saseMasunvwini, emuva kwaloko safundza emtini webukhosi kaLozitha. Mswati wabese uwela tilwandle wayowufundza eNgilandi esikolweni sase Sherborne e Dorset eningizimu yelive. Watsi nakabuya nga 1986 wabutsatsa bukhosi watiwa ngekutsi nguMswati wesitsatfu.
Lokucuketfwe
kukhula[hlela | edit source]
Makhosetive watalwa yiNkhosikati laTfwala nenkhosi Sobhuza II mhla tilishumi nemfica enyangeni yaMabasa ngemnyaka wa-1968. Makhosetive wakhulela eTjeni lobekungumuti wenkhosi sobhuza II wase ungena esikolweni sasemaSundvwini kwatsi ngemuva kwaloko, wafundza esikolweni sasebukhosini kaLozitha. Kutsite nakufika sikhatsi sekutsi angene esikolweni semabanga lasetulu, Makhosetive wawela tilwandle wayofundza eNgilandi esikolweni saseSherborne edolobheni laseDorset.
Bukhosi[hlela | edit source]
Ngemnyaka wa-1982 ingwenyama Sobhuza II yakhotsama, Makhosetive wakhetfwa ke kutsi abe yindlalifa yeyise nga-1983. Ngaleso sikhatsi abeneminyaka lelishumi nakune. Nga-1983 wabese uyatfulwa esiveni Ngenyanga yeNyoni. Mhla tingemashumi lamabili nesihlanu kumabasa nga-1986 Makhosetive wabekwa waba yiNgwenyama yemaSwati wabe asanikwa libito laMswati wesitsatfu.
Emakhosikati[hlela | edit source]
Alishumi nesitsatfu:
- Inkhosikati LaMatsebula.
- Inkhosikati LaMotsa.
- Inkhosikati LaMbikiza (1986): Sibonelo Mngomezulu (16 íNhlaba 1969).
- Inkhosikati LaNgangaza: Carol Dlamini.
- Inkhosikati LaHwala: Putsoana Hwala (1974).
- Inkhosikati LaMagwaza: Delisa Magwaza (1974).
- Inkhosikati LaMasango (íNgci 2000): Senteni Masango (1981).
- Inkhosikati LaGija (íNkhwekhwéti 2002): Angel Dlamini.
- Inkhosikati LaMagongo (íNhlaba 2002): Nontsetselo Magongo.
- Inkhosikati LaMahlangu (Lídvúba 2002): Zena Soraya Mahlangu (1984).
- Inkhosikati LaNtentesa (26 íNkhwekhwéti 2005): Noliqhwa Ayanda Ntentesa (1981).
- Inkhosikati LaDube (11 íNhlaba 2005): Nothando Dube.
- Inkhosikati LaNkambule (14 Mábasa 2007): Phindile Nkambule.
Emaphovela[hlela | edit source]
Matsatfu:
- Colile Nosipho Magagula, Bhimbídvwane 2007.
- Sindiswa Dlamini, íNyoni 2013.
Bantfwana[hlela | edit source]
Bangemashumi lamabili nelisontfo bantfwana.
Tinsolo[hlela | edit source]
Mswati uletse tingucuko kupolitiki nasembusweni weSwatini kodvwa tingcapheli netinhlangano letifana ne People's United Democratic Movement (PUDEMO)[1] tikholewa kutsi letingucuko tekucinisa bukhosi bakhe kutsi abukeke kahle esiveni semaswati.[2] Kuya kwakhe emcimbini wendlovukati yemangisi lebeyatiwa ngekutsi i Diamond Jubilee yenta labanyenti bambuka ngeliso lelimbi impela ngenca yesimo sekuhlukunyetwa kwemalungelo ebantfu esiveni sakhe.[3]
Ingcebo yakhe[hlela | edit source]
betindzaba bamsola kakhulu Mswati ngendlela anjinge ngayo nangendlela asebentisa ngayo timali tembuso.[4] Loku kulandzela kutsi atsenge timoto teluhlobo leluphambili impela letibita ngetulu kwa $500,000 loku kufaka phakatsi nalemoto leyatiwa ngekutsi i Maybach yaka DaimlerChrysler ledvume ngekugitjelwa tingamula kuphela , tonke timoto takhe teluhlobo loluphambili tibalelwa ku 62 , loku kwente kutsi akwente kube semtsetfweni kuboshwa kwebantfu labatsatsa titfombe tetimoto takhe.[5] Ngekuya ngebakwa Forbes emnyakeni wa 2009 Mswati bekabalewa kutsi enamali lengu $200 emadola aseMelika lokumenta kutsi abewelishumi nesihlanu eluhlwini lwetinkosi letinjinge impela imhlabeni.[6] [7] NgaBhimbidvwane 2004 liphephandzaba le Times of Swaziland labika kutsi Inkosi icele umbuso kutsi ukhiphe tigidzi letingu $15 wemadola aseMelika ekuhlobiseni tigodlo takhe letintsatfu lapho kuhlala khona letinye tetindlovukati takhe letilishumi nakunye.[8] Ndvunankulu weSwatini wabese wenta sitatimende kutsi lendzaba kuleliphepha ayakhi futsi ingemanga laluhlata , wabese uyangeta watsi lemali lecelwe silo yekwakha tindlu tetinsita tesive letisihlanu hhayi tigodlo tebukhosi katsi futsi nalemali lebalwa nguleliphephandzaba ingemanga. Kutse ngekuhamba kwesikhatsi ngaloyomnyaka takhiwa tindlu tetinsita sive letabita tigidzi letine.[9]
Emareferensi[hlela | edit source]
- ↑ [1]
- ↑ [2]
- ↑ Daily Telegraph 18 May 2012 http://www.telegraph.co.uk/news/uknews/queen-elizabeth-II/9274690/King-of-Bahrain-lunches-with-Queen-as-human-rights-storm-rages.html
- ↑ King Mswati is Bankrupting Swaziland: Mornachy not for Africa!, Ole Africa
- ↑ Now only Mswati owns a Maybach!, City Press, 25 January 2009
- ↑ http://www.therichest.com/celebnetworth/politician/royal/king-mswati-iii-net-worth/
- ↑ http://www.times.co.sz/news/92235-king-doesn%E2%80%99t-have-us-200-million.html
- ↑ http://allafrica.com/stories/201310142652.html
- ↑ Swazi king gets go ahead for wives' palaces; 25 July 2004; Independent Online


text:
BoFakazi BaJehova Bentiwa Yini Kutsi Bavakashele Bantfu Labanetinkholo Tabo?
Sitfole kutsi bantfu labanyenti lasebavele banato tinkholo bayakutsandza kucoca ngeliBhayibheli. Siyalihlonipha lilungelo lemuntfu lekuba netinkholelo letingafanani netetfu futsi asibaphoceleli bantfu kutsi basilalele nabangatsandzi.
Nasicoca nebantfu ngenkholo, setama kwenta njengobe liBhayibheli lisho kutsi sikhulume nabo “
ngebumnene” kanye “
nangenhlonipho.” (1 Phetro 3:15, NW) Sikulindzele kutsi labanye bantfu ngeke bawemukele umlayeto lesibaphatsele wona. (Matewu 10:14) Nome kunjalo, sisuke singati kutsi bantfu batawutsini kute kube ngulapho sesikhulume nabo. Siyabona nekutsi timo tebantfu tiyashintja.
Sibonelo saloko kutsi, ngelilanga lelitsite umuntfu angase abe matasatasa singakhoni kucoca naye kodvwa nasibuyela kuye ngalesinye sikhatsi, akujabulele kucoca natsi. Bantfu bangaphindze bahlangabetane netinkinga labangakatejwayeli nobe timo lokufanele batilungise, lokubenta kutsi bawunake umlayeto weliBhayibheli. Ngaleso sizatfu, setama kucocisana kanyenti nabo.


text:
Bobani Labenta Intsandvo YaJehova Lamuhla?
BoFakazi BaJehova batfolakala emhlabeni wonke futsi bavela etindzaweni letehlukehlukene naletinemasiko langafanani. Yini lehlanganise letive letehlukene ndzawonye?
Iyini Intsandvo YaNkulunkulu?
Nkulunkulu ufuna sente intsandvo yakhe yatiwe emhlabeni wonkhe. Iyini leyo ntsandvo yakhe, futsi ngabobani labafundzisa labanye ngayo?
Babantfu Labanjani BoFakazi BaJehova?
Bangakhi boFakazi BaJehova lobatiko? Mbambamba yini loyatiko ngatsi?
Kungani Sibitwa Ngekutsi SiboFakazi BaJehova?
Cabangela zizatfu lentintatfu letenta kutsi sikhetse kubitwa ngaleligama.
Laphindze Latfolakala Njani Liciniso LeliBhayibheli?
Singaciniseka njani kutsi lamuhla siyakucondza loko lokufundziswa liBhayibheli?
Kungani Sihumushe LiBhayibheli?
Yini leyenta lelihumusho leBhayibheli libe ngelihlukile kunawo onkhe amanye emaBhayibheli ahunyushiwe?
Yini Lotawuyitfola Emihlanganweni Yetfu YebuKhristu?
Sihlangana ndzawonye kute sifundze imiBhalo futsi sikhutsatane. Utawemukelwa ngelutsandvo!
Kusizuzisa Ngani Kutihlanganisa Nalamanye EmaKhristu?
LiVi LaNkulunkulu likhutsata budlelwano bobuKhristu. Tfola ukutsi ungazuza njani kulokuhlangana lokunjalo.
Ihlelwe Njani Imihlangano Yetfu?
Wake watibuta kutsi kwentekani emihlanganweni yetsu? Kutawukujabulisa kakhulu kutfola imfundvo lesezingeni lelisetulu yeliBhayibheli kulemihlangano.
Kungani Sembatsa Ngendlela Lehloniphekile Nasiya Emihlanganweni Yetfu?
Ibalulekile yini indlela lesembatsa kuNkulunkulu? Fundza kutsi ngutiphi timiso letisicondzisako nasikhetsa kwekwembatsa nekwekutilungisa.
Nguyiphi Indlela Lekahle Yekulungiselela Imihlangano?
Kulungiselela kusengaphambili imihlangayo yetsu kutakusita kutsi uzuze kakhulu kuyo.
Kuyini Kukhonta Kwemndeni?
Fundza ngelilungiselelo lelingakusita kutsi usondzelane kakhulu naNkulunkulu futsi ucinise sibopho sakho nemndeni wakho.
Kungani Siya Emihlanganweni Lemikhulu?
Umnyaka ngamunye, siyahlangana emibutsanweni lemitsatfu lekhetsekile. Ungazuza njani kulemibutsano?
Uhlelwe Njani Umsebenti Wetfu Wekushumayela NgeMbuso?
Silandzela sibonelo lesabekwa nguJesu nakasemhlabeni. Nguziphi letinye tetindlela zokushumayela?
Liyini Lihlahlandlela?
Some Witnesses devote 30, 50, or even more hours a month to the preaching work. What motivates them?
Nguyiphi Imfundvo Lelungiselelwe Emahlahlandlela?
Ngukuphi kuceceshwa lokukhetsekile lokulungiselelwe labo labanikele ngesikhatsi sabo sonkhe emsebentini wekushumayela ngeMbuso?
Labadzala Balisita Njani Libandla?
Labadzala bangamadvodza lanebuhlobo lobuhle naNkulunkulu futsi bacondzisa libandla. Nguliphi lusito aluniketako?
Uyini Umsebenti Wetinceku Letisebentako?
Tinceku letisebentako tisita libandla kutsi lichubeke lisebenta kahle. Tfola kutsi umsebenti wato ubazuzisa njani bonke labeta ebandleni.
Basisita Njani Babonisi Betigodzi?
Kungani babonisi betigodzi bevakashela emabandla? Kungakuzuzisa ngani lokuvakasha kwabo?
Sibasita Njani Bazalwane Betfu Labavelelwe Tinhlekelele?
Nakuvela inhlekelele, sicala kusebenta ngekushesha kute sisite labatsintsekile ngetintfo letiphatsekako futsi sibadvudvute ngemiBhalo. Ngatiphi tindlela?
Ngubani Losisebenti Lesetsembekile Nalesihlakaniphile?
Jesu watsembisa kutsi utawubeka sigaba sesisebenti lesitawukhipha kudla kwakamoya ngesikhatsi. Kwentiwa njani loku?
Sisebenta Njani Sigungu Lesibusako Lamuhla?
Ngelikhulu lekucala leminyaka, licembu lelincane lelakhiwa baphostoli nebabonisi belisigungu lesibusako selibandla lemaKhristu. Kwentiwa njani lamuhla?
Iyini IBethel?
IBethel iyinindzawo lekhetsekile enomgomo lobalulekile. Fundza lokwengetiwe ngalabo labasebenta lapho.
Yini Leyentiwa EHhovisi Leligatja?
Tivakashi temukelekile kutsi tingeta titewubona nobe nguliphi lihhovisi letfu leligatja. Siyakumema nawe kutsi wente njalo!
Tincwadzi Tetfu Tibhalwa Tiphindze Tihunyushwe Njani?
Sishicilela tincwadzi ngetilwimi letingetulu kwa-700. Kungani senta konkhe loku?
Umsebenti Wetfu Wemhlaba Wonkhe Usekelwa Njani Ngetimali?
Uma kuziwa emalini, yini leyenta inhlangano yetfu yehluke kuletinye tinkholo?
Kungani Kwakhiwa EmaHholwa EMbuso Futsi Akhiwa Njani?
Kungani tindzawo tetfu tekukhontela tibitwa ngekutsi ngemaHholwa eMbuso? Fundza lokunyenti ngekutsi letitakhiwo tiwasita njani emabandla etfu.
Singaligcina Njani LiHholwa Letfu LeMbuso Libukeka Kahle?
LiHholwa LeMbuso lelihlobile nalelinakekelwa kahle liletsa ludvumo kuNkulunkulu wetfu. Ngumaphi emalungiselelo lentiwe kute kugcinwe liHholwa leMbuso lihlobile?
Ungasisita Njani Umtapo WaseHholweni LeMbuso?
Ungatsandza yini kucwaninga kute ukhulise lwati lwakho lweBhayibheli? Yani emtatjeni waseHholweni LeMbuso!
Yini Letfolakala Ekhelini Letfu Le-Internet?
Ungatfola kwatiswa lokumayelana natsi netinkholelo uphindze utfole netimphendvulo temibuto yakho ngeliBhayibheli.
Utayenta Yini Intsandvo YaJehova?
Jehova Nkulunkulu ukutsandza kakhulu. Ungasikhombisa njani sifiso sakho sekumjabulisa ekuphileni kwakho?


text:
SANDZISANCHAZO
Kufanele Yini Sigubhe Emaholidi?
LIBHAYIBHELI alikhulumi lutfo ngemaholidi latiwako etinkholo nalawo langesiwo etinkholo lagujwako etincenyeni letinyenti temhlaba lamuhla. Ngako-ke, kusukelaphi kugujwa kwalamaholidi? Nangabe kunendzawo lenemtapo wetincwadzi, utawutfola kujabulisa kwati loko tincwadzi letikushoko ngalamaholidi lagujwako endzaweni lohlala kuyo. Ase ubuke nati tibonelo.
Ema-Easter. I-The Encyclopædia Britannica itsi: “Akukho lapho sibona khona eThestamenteni Lelisha kutsi ema-Easter abegujwa.” Acala njani ema-Easter? Asukela ekukhonteni kwemahedeni. Nobe kucatjangwa kutsi ngaleliholidi kugujwa lilanga lekuvuswa kwaJesu, lamasiko lahlobene nema-Easter awasiwo ebuKhristu. Nasi sibonelo: Mayelana ‘nalogwaja wema-Easter,’ i-The Catholic Encyclopedia itsi: “Logwaja luphawu lwebuhedeni futsi bewusolo uluphawu lwentalo.”
Kugubha Ncibijane. Lelilanga lekugubha Ncibijane kanye nemasiko lahlobene nalo, lwehlukile emaveni lamanyenti. Macondzana nemtfombo walomkhosi, i-The World Book Encyclopedia itsi: “Umbusi wemaRoma Julius Caesar wamisa January 1 njengelilanga lekugubha Ncibijane nga-46 B.C. EmaRoma aniketela lelilanga kuJanus, longunkulunkulu wemasango, weminyango, kanye neticalo. Inyanga yaJanuary yetsiwa isuselwa kuJanus, labenebuso lobubili—lobunye bubuke embili kantsi lobunye bubuke emuva.” Ngako imikhosi yaNcibijane isukela kumahedeni.
Kugubha I-Halloween. I-The Encyclopedia Americana itsi: “Emasiko lahlobene neHalloween asukela emkhosini wemaDruid [baphristi bakadzeni bemaCeltic] ngesikhatsi sangembi kwebuKhristu. EmaCelts abegubha imikhosi lemibili yabonkulunkulu lababalulekile
Lamanye Emaholidi. Angeke sikwati kukhuluma ngayo yonkhe imikhosi leyentiwa emhlabeni wonkhe. Kodvwa, emaholidi ladvumisa bantfu nobe tinhlangano tabo, Jehova akawemukeli. (Jeremiya 17:5-7; Imisebenti 10:25, 26) Khumbula kutsi umtfombo walemikhosi nguwo loncumako kutsi iyamjabulisa yini Nkulunkulu nobe ayimjabulisi. (Isaya 52:11; Sembulo 18:4) Timiso teliBhayibheli letichazwe eSehlukweni 16 kulencwadzi tiyokusita ubone kutsi Nkulunkulu ukubheka kanjani kugubha emaholidi langesiwo enkholo.


text:
Solomon Mahlangu
Solomon Kalushi Mahlangu (10 Kholwane 1956 – 6 Mabasa 1979) bekangu mfana lobekazbalazela emalungelo eluntfu e South Africa bekaphindze alilunga le ANC Umkhonto weSizwe (MK). Mahlangu wabandzakanya netembangave walwa nencindzetelo eNingizimu Afrika waboshwa wabese ugwetjwa sigwebo sentsambo ngo 1979 ngemuva kwekutfweswa emacala ebuphekula kanye nekubulala.[1][2]
Ekukhuleni kwakhe[hlela | edit source]
Mahlangu watatelwa e Pitoli mhlaka 10 Kholwane 1956. Bekangumntfwana wesibili wa Martha Mahlangu kantsi babe wakhe wamshiya nga 1962 ngaloko ke wakhuliswa ngumake wakhe kuphela lobekasebenta emakhishini. Wangena sikolo sase Mamelodi High School wagcina ebangeni lesiphohlongo, lokunye futsi lokwabangela kutsi angacedzi sikolo kwaba kutsi bekunetidlova tetembangave ngaleso sikhatsi lokwenta kutsi tikolo tihlale tivaliwe .[3]
Kupolitiki[hlela | edit source]
Mahlangu azange ahlanganyele ku sidvumo sango 16 June 1976 kodvwa wangenena umbutfo we ANC ngenyanga yeNyoni 1976. wabese ke uyahamba uyoceceshelwa kuba lisotja leMkhonto weSizwe e Angola kanye nase Mozambiki kwatsi mhlaka 11 Inhlaba 1977 wabuyela eNingizimu Afrika njengelisotja ahlomile angena ngendlela yaseSwatini. Mahlangu Bekahamba nebangani bakhe bo Mondy Johannes Motloung kanye na George "Lucky" Mahlangu, kulapho ke babanjwa maphoyisa e titaladini tase Jozi e Goch Street. “Lucky” Mahlangu wakhona kubaleka kodvwa Solomon kanye na Johannes babalekela endzaweni lebeyigcwele emaphoyisa, ngulapho ke kwacala kudutjulwana kwafa bantfu lababili kantsi labanye lababili balimala. Solomon Mahlangu kanye na Motloung baboshwa kwatsi emuva kweminyaka lemibili Solomon wabulawa ngekulengiswa ngentsambo emva.[4] ngembi kwekulengiswa Solomon wakhuluma emagama latsi "TJELA BANTFU BAMI KUTSI NGIYABATSANDZA , ABACHUBEKE NEKULWELA INKULULEKO, INGATI YAMI IYONOTSISA LOMHLABA WESIHLAHLA SENKULULEKO, MZABALAZO PHAMBILI."[5]
Emareferensi[hlela | edit source]
- ↑ SOMAFCO: The Solomon Mahlangu Freedom College, Solomon Mahlangu, somafcotrust.org.za (2014-03-16).
- ↑ Fighter Against Apartheid, Solomon Mahlangu, anc.org.za (2014-03-16).
- ↑ ANC statement on the execution, Solomon Mahlangu, anc.org.za (2014-03-16).
- ↑ South African History Online, Solomon Kalushi Mahlangu, sahistory.org.za (2014-03-16).
- ↑ "My blood will nourish the tree that will bear the fruits of freedom. Tell my people that I love them. They must continue the fight", amandla.org.za (2014-03-16).